MTUC minta pihak berkuasa siasat dakwaan agensi pelancongan gagal bayar gaji pekerja sejak Mac

KUALA LUMPUR 22 Jun – Kongres Kesatuan Sekerja Malaysia (MTUC) meminta pihak berkuasa menyiasat sebuah syarikat agensi pelancongan yang didakwa tidak membayar gaji pekerja, sejak pelaksanaan Perintah Kawalan Pergerakan (PKP), Mac lepas.

Setiausaha Agung MTUC, J Solomon berkata syarikat itu juga didapati gagal membuat bayaran caruman Kumpulan Wang Simpanan Pekerja (KWSP) dan Pertubuhan Keselamatan Sosial (Perkeso) sedangkan caruman dipotong daripada gaji pekerja setiap bulan.

“Syarikat ini mula tidak membayar gaji pekerja ketika PKP kerana menganggap mereka tidak perlu membayar gaji kepada pekerja yang tidak bekerja dan apabila ada pekerja mahu mendapatkan pampasan daripada Perkeso, mereka dapati majikan tidak mencarum untuk mereka.

“Jadi pekerja telah membuat laporan kepada Jabatan Tenaga Kerja (JTK) dan apabila pihak syarikat dapat tahu, majikan pula mengugut mendedahkan maklumat peribadi pekerja kepada pihak berkuasa sekiranya mereka tidak menarik balik laporan itu,” katanya selepas membuat laporan polis berkenaan isu itu di Balai Polis Travers, hari ini.

Bekas pekerja, K. Krisnaveni, 35, yang bekerja sejak 2018 berkata, majikannya hanya membayar gaji penuh sehingga Februari 2020, dan pada Mac lepas, beliau hanya menerima RM400 sahaja dan dimaklumkan lebihan gaji akan dibayar pada 7 April 2020.

“Bagaimanapun sehingga hari ini saya tidak menerima lebihan gaji itu dan apabila ditanya kepada majikan, mereka hanya menjawab telah menamatkan perkhidmatan saya tanpa sebarang pemakluman rasmi daripada surat,” katanya.

Bekas pemandu, M. Annadass, 49, pula mendakwa majikan menggugutnya menyimpan kenderaan syarikat di kediamannya sedangkan beliau diarahkan berbuat demikian kerana pelaksanaan PKP dan tidak dibenarkan meletak kenderaan itu di hotel.

“Selama saya menyimpan kenderaan itu saya tidak pernah menggunakannya untuk kegunaan sendiri kerana amanah, tambahan pula cukai jalan telah tamat tempoh dan sehingga hari ini tiada maklum balas syarikat bila saya perlu menghantar kembali kenderaan ini,” tambahnya.


11 loji ayam di Thailand, China masih sah status lulus eksport – Jakim dan JPV

KUALA LUMPUR, 16 Dis – Jabatan Perkhidmatan Veterinar (JPV) dan Jabatan Kemajuan Islam Malaysia (Jakim) mengesahkan status kelulusan sembilan loji ayam di Thailand dan dua di China yang tersenarai dalam laman sesawang JPV, masih sah untuk mengeksport ke negara ini.

JPV dan Jakim dalam satu kenyataan media memaklumkan kelulusan pelanjutan status eksport berkenaan telah disahkan dalam Mesyuarat Jawatankuasa Teknikal Pengiktirafan Abatoir dan Loji Pemprosesan Luar Negara (JTPALLN) pada 29 Mei lepas.

“Badan pengesahan halal luar negara yang diiktiraf oleh Jakim telah ditugaskan khusus bagi memantau dan menyelia loji di kedua-dua negara berkenaan.

“Dua badan berkenaan ialah ‘The Central Islamic Council of Thailand (CICOT)’ dan ‘Shandong Halal Certification Service (SHC)’,” menurut kenyataan itu hari ini.

Menurut kenyataan media itu, tempoh sah pengiktirafan Jakim ke atas CICOT bermula 6 Sept lepas hingga 31 Dis 2023, manakala bagi SHC pula bermula 23 Jan lepas hingga 23 Jan 2022.

Turut mengulas tempoh pengikitirafan SHC yang akan tamat pada 23 Jan depan, Jakim berkata “remote audit” atau audit secara jarak jauh telah dilaksanakan kepada badan-badan terlibat bagi proses pembaharuan pengiktirafan pada 5 hingga 20 April lepas.

“Pada 17 Jun lepas, Mesyuarat Jawatankuasa Pengesahan Pengiktirafan Halal Luar Negara, Jakim telah meluluskan pembaharuan pengikitirafan kepada SHC bermula 24 Jan 2022 hingga 31 Dis 2023 dan sijil baharu akan dikeluarkan selepas tempoh sedia ada tamat,” menurut kenyataan itu.

Kenyataan itu dikeluarkan susulan video tular di media sosial melibatkan seorang penceramah bebas yang mendakwa loji ayam dari Thailand dan China yang mengeksport produk ayam ke Malaysia telah tamat tempoh dan tidak halal.- BERNAMA


Tun Mohd Ali rasmi Kejohanan Muay Thai Grand Fight 2022

AYER KEROH 8 Oktober – Yang di-Pertua Negeri, Tun Seri Setia Mohd Ali Mohd Rustam merasmikan Kejohanan Muay Thai Grand Fight (MGF) 2022 di Dewan Mini Bistari, di sini, malam ini.

Majlis itu dirasmikan dengan Tun Seri Setia Mohd Ali memukul gendang sebanyak tiga kali sebagai simbolik perasmian kejohanan MGF yang disertai peserta dari seluruh negara.

Hadir sama, Speaker Dewan Undangan Negeri, Datuk Wira Ismail Durum dan Exco Pembangunan Belia, Sukan dan Badan Bukan Kerajaan (NGO) negeri, V P Shanmugam.

Kejohanan itu dianjurkan Kelab Rizq Muay Thai dengan kerjasama dari Ara Gym Muay Thai, Kementerian Belia Sukan (KBS) dan beberapa agensi kerajaan lain.


Agong, Raja Permaisuri tiba di Singapura

SINGAPURA, 25 Okt – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah selamat tiba di Singapura hari ini bagi mengadakan lawatan negara ke republik berkenaan bermula hari ini hingga 28 Okt ini.

Pesawat khas yang membawa Seri Paduka berdua serta delegasi mendarat di Lapangan Terbang Antarabangsa Changi di sini pada kira-kira 10.50 pagi, yang turut disertai anakanda Seri Paduka, Tengku Puteri Raja Tengku Puteri Afzan Aminah Hafizatullah.

Keberangkatan tiba Seri Paduka berdua disambut Menteri Pendidikan Singapura Chan Chun Sing, Pesuruhjaya Tinggi Malaysia ke Singapura Datuk Dr Azfar Mohamad Mustafar dan Ketua Setiausaha Kementerian Pengangkutan Datuk Isham Ishak.

Al-Sultan Abdullah dan Tunku Azizah berlepas dari Kompleks Bunga Raya, Lapangan Terbang Antarabangsa Kuala Lumpur, Sepang pada kira-kira 9.45 pagi, dengan diiringi Ketua Setiausaha Kementerian Luar Datuk Seri Amran Mohamed Zin.

Sempena lawatan ke Singapura itu, Al-Sultan Abdullah dan Tunku Azizah dijadualkan berangkat untuk melawat Asian Civilisations Museum dan Edible Garden City pada hari ini.

Al-Sultan Abdullah dan Tunku Azizah dijadualkan menerima menghadap Perdana Menteri Singapura Lee Hsien Loong dan isteri di Hotel Shangri-La Singapura pada 26 Okt, disusuli dengan majlis santapan tengah hari.

Pada sebelah petangnya, Seri Paduka berdua dijadualkan berangkat ke Majlis Sambutan Negara di The Istana, Orchard Road dan mengadakan pertemuan dengan Presiden Singapura Halimah Yacob, serta disusuli dengan Majlis Santapan Negara.

Keesokan harinya, Al-Sultan Abdullah dijadualkan berangkat melawat loji NEWater, kemudiannya ke Kem Latihan Komando di Pasir Ris, manakala Tunku Azizah dijadualkan melawat beberapa tempat bersejarah antaranya National Library dan National Museum of Singapore.

Seri Paduka berdua akan turut berangkat ke majlis santapan malam dan pertemuan dengan diaspora Malaysia di Singapura pada Khamis (27 Okt).

Seri Paduka berdua pada asalnya dijadualkan mengadakan lawatan negara ke Singapura pada 19 hingga 21 Sept namun, ditangguhkan berikutan Seri Paduka berkenan mewakili Malaysia ke istiadat pemakaman negara mendiang Ratu Elizabeth II di London, United Kingdom pada 16 hingga 21 Sept lepas.

Lawatan negara ke Singapura itu mencerminkan hubungan dua hala yang rapat dan istimewa antara Malaysia dan Singapura bermula sejak 57 tahun lepas.

Dalam aspek dagangan dua hala, jumlah dagangan Malaysia dan Singapura dari Januari hingga Ogos 2022 ialah sebanyak US$55.77 bilion, iaitu 12.9 peratus daripada jumlah keseluruhan dagangan Malaysia, menjadikan Singapura sebagai rakan dagangan kedua terbesar Malaysia selepas China.

Singapura merupakan destinasi kedua terbesar eksport Malaysia selepas China dengan nilai US$34.51 bilion, dan Singapura merupakan sumber kedua terbesar import Malaysia selepas China dengan nilai US$21.26 bilion.


Anggota tentera didakwa cabul remaja perempuan di kedai vape

KUALA LUMPUR 19 Nov – Seorang anggota Angkatan Tentera Malaysia (ATM) hari ini dihadapkan ke Mahkamah Majistret Ampang atas pertuduhan mencabul kehormatan seorang remaja perempuan di sebuah premis menjual vape di Taman Keramat di sini, bulan lepas.

Lelaki itu didakwa menggunakan kekerasan jenayah bagi maksud mencabul kehormatan remaja berusia 18 tahun di sebuah kedai vape di Taman Keramat, di sini, pada 1.28 tengah hari, 5 Okt lepas mengikut Seksyen 354 Kanun Keseksaan yang membawa hukuman penjara maksimum 10 tahun atau denda atau sebatan atau mana-mana dua daripada hukuman itu, jika sabit kesalahan.

Terdahulu, Timbalan Pendakwa Raya Nurul Ameera Sam Kamaruddin mencadangkan jaminan RM10,000 dengan seorang penjamin berserta syarat tambahan tertuduh dilarang mengganggu saksi pendakwaan dan melaporkan diri ke balai polis berdekatan serta pasportnya diserahkan kepada mahkamah sehingga kes selesai.

Peguam Adi Zulkarnain Zulkafli yang mewakili Zynetlee memohon jaminan rendah atas alasan anak guamnya masih menanggung keluarga di Sabah dan isterinya baru melahirkan anak.

Mahkamah membenarkan tertuduh diikat jamin RM4,000 dengan seorang penjamin dan perlu melaporkan diri ke balai polis sebulan sekali serta menetapkan 12 Jan 2022 untuk sebutan semula kes.- BERNAMA


Lelaki parah ditetak akibat burung murai cerek

Ketua Polis Daerah Bachok DSP Mohamad Ismail Jamaluddin berkata dalam kejadian kira-kira 5 petang itu, mangsa Mohd Roslaidi Arifin, 42, putus ibu jari kanan, luka di bahagian atas kepala, betis kanan serta lutut kiri.

Beliau berkata berdasarkan siasatan, mangsa mencari seorang lelaki bernama Farid untuk berbincang mengenai kecurian burung peliharaannya iaitu spesies murai cerek yang didakwanya telah dicuri Farid, dua hari lalu.

“Mangsa datang ke tempat kejadian yang merupakan rumah seorang lelaki bernama Jiji iaitu rakan kepada Farid kerana dia (Farid) sering melepak di situ. Namun, Farid tiada di tempat kejadian dan mangsa bertindak menggari Jiji untuk dijadikan tebusan.

“Semasa kejadian, mangsa diserang oleh tiga suspek iaitu Jiji, Jimi dan seorang lagi tidak dikenali, dengan menggunakan sebilah golok dan pedang sehingga menyebabkan mangsa mengalami kecederaan,” katanya dalam kenyataan hari ini.

Menurut Mohamad Ismail, mangsa telah dibawa ke Hospital Universiti Sains Malaysia dekat Kota Bharu, malah pihaknya juga sudah mengenal pasti ketiga-tiga suspek dan sedang mengesan mereka bagi membantu siasatan mengikut Seksyen 326 Kanun Keseksaan.


Dua jurugambar selamatkan wanita cuba terjun jambatan Pulau Pinang

BUTTERWORTH, 9 Mac –  Dua jurugambar akhbar berbahasa Inggeris berjaya menyelamatkan seorang wanita yang cuba bertindak terjun ke laut di Kilometer 3.4 Jambatan Pulau Pinang di sini hari ini.

Ketika insiden pada 12.30 tengah hari itu, kedua-dua jurugambar lelaki yang menunggang motosikal dari arah Butterworth menuju Pulau Pinang ternampak wanita tersebut sedang memanjat tembok di hentian kecemasan jambatan berkenaan dan berindak memberhentikan motosikal masing-masing.

“Kami pada mulanya menyangka mungkin wanita itu ada masalah dengan motosikalnya atau dia sedang menggunakan telefon. Apabila kami semakin dekat, kami nampak badannya menggigil. Kami berasa tidak senang hati dan memutuskan untuk berhenti membantunya.

“Ketika cuba mendekatinya, kami dengar wanita itu menangis sebelum cuba memujuknya untuk turun dari tembok terbabit dan pada masa sama, menjelaskan tindakan terjun jambatan itu bukan cara menyelesaikan masalah,” katanya ketika dihubungi hari ini.

Ahmad Zhafaran pula berkata beliau gembira kerana mereka mengambil keputusan untuk memberhentikan motosikal bagi membantu wanita berumur 37 tahun itu sebelum menghubungi polis.

Beliau berkata sebaik diselamatkan, wanita itu menangis teresak-esak menyebabkan beliau dan Masry bertindak menenangkannya serta meminta mangsa bersabar dan tidak terlalu memikirkan kejadian tersebut.

“Saya bersyukur kerana kami berjaya menyelamatkan nyawa yang tidak bersalah. Kami telah membuat liputan begitu banyak berita tentang kejadian bunuh diri dan misi menyelamat selama bertahun-tahun kami berkhidmat.

“Saya langsung tidak pernah terfikir bahawa kami akhirnya akan menyelamatkan seseorang. Ini adalah pengalaman sebenar kami yang pertama,” katanya sambil menambah polis yang tiba di lokasi kejadian membawa wanita itu ke hospital untuk pemeriksaan lanjut.- BERNAMA


Zii Jia dedah hasrat jadi pemain profesional sejak setahun lepas

Pemain berusia 23 tahun kelahiran Alor Setar itu berkata hasrat itu tercetus sejak aksi tidak konsistennya pada tiga kejohanan di Thailand, bermula dengan Terbuka Thailand Yonex diikuti Terbuka Thailand Toyota dan Jelajah Akhir Persekutuan Badminton Dunia (BWF), kesemuanya di Bangkok pada Januari 2021.

“Saya bertanya adakah ini pengakhiran?, Tetapi para jurulatih berkata ini adalah proses yang saya perlu lalui. Tetapi saya membuat keputusan muktamad untuk keluar daripada Persatuan Badminton Malaysia (BAM) selepas jelajah Eropah hujung tahun lepas alu,” katanya ketika temu bual bersama sebuah stesen televisyen berbayar, Astro Arena hari ini.

Zii Jia, pemain ranking ketujuh dunia, mengakui beliau memberikan alasan tekanan dan gaya hidup dengan disiplin yang ketat) di Akademi Badminton Malaysia (ABM), sebagai alasan untuk membuat keputusan itu kepada BAM.

Zii Jia turut mengesahkan beliau bakal menubuhkan pasukannya sendiri yang berpangkalan di Malaysia dan bergerak sebagai pemain profesional, selain berjanji memberikan komitmen untuk mewakili negara di kejohanan penting seperti Piala Thomas, Sukan Asia 2022 dan Sukan Olimpik Paris 2024.

“Ketika menghantar surat letak jawatan, saya dah bersedia dengan senario terburuk, untuk tidak dibenarkan beraksi untuk dua tahun. Tetapi saya tidak pernah terfikir untuk menukar kerakyatan atau pergi luar negara,” katanya.

Jumaat lepas, BAM mengumumkan bahawa badan induk itu tidak akan mendaftarkan Zii Jia untuk beraksi dalam mana-mana kejohanan bagi tempoh dua tahun bermula 18 Jan, selepas juara Sukan SEA 2019 itu menghantar surat untuk keluar daripada BAM pada 11 Jan.

Namun, semalam Presiden BAM  Tan Sri Mohamad Norza Zakaria telah memberikan lampu hijau kepada Zii Jia untuk beraksi sebagai pemain profesional, selepas menerima rayuan dan mengadakan perbincangan dengan pemain tinggi lampai itu. – BERNAMA


Nelayan ditemui lemas selepas bot dipanah petir

SUNGAI PETANI 9 Mei. – Seorang nelayan yang dilaporkan hilang selepas terjatuh ke dalam sungai apabila bot dinaikinya disambar petir, ditemui lemas tengah malam tadi.

Ketua Polis Daerah Kuala Muda Asisten Komisioner Adzli Abu Shah berkata, mayat Mohd Nasir Marzuki, 23, ditemui nelayan tempatan kira-kira 10 meter dari lokasi dia dilaporkan terjatuh di muara Sungai Merbok jam 12.30 tengah malam.

“Pihak bomba (Jabatan Bomba dan Penyelamat Malaysia) telah bertindak ke lokasi dan membawa naik mayat mangsa, dan menyerahkan kepada pihak polis untuk tindakan lanjut.

“Mayat nelayan itu telah disahkan oleh ahli keluarga dan dihantar ke Hospital Sultan Abdul Halim Shah untuk bedah siasat. Operasi SAR (mencari dan menyelamat) ditamatkan dan kes diklasifikasi sebagai mati mengejut,” katanya dalam satu kenyataan di sini hari ini.

Mohd Nasir dikatakan keluar untuk menangkap ikan bersama seorang rakannya dari Jeti Pengkalan Bakar Arang, dekat sini kira-kira 12 tengah malam, dan pada jam 4 pagi semalam ketika berada kira-kira 300 meter dari pantai, bahagian hadapan bot mereka tiba-tiba disambar petir menyebabkan Mohd Nasir pengsan dan terjatuh ke dalam sungai, lalu terus hilang.


Lelaki dikuatiri lemas, lori terjunam dalam Sungai Perai

BUTTERWORTH 28 April. – Seorang pemandu lori dikhuatiri lemas selepas lori dipandunya terjunam ke dalam Sungai Perai, dalam kejadian berhampiran sebuah kilang gula di Kampung Manis di sini, malam tadi.

Berdasarkan rakaman kamera litar tertutup di kawasan berkenaan, lori tipper 10 tan diletakkan di situ sebelum mangsa yang dikenal pasti sebagai K. Palaniappan, 66, datang dan menaiki lori itu yang kemudian bergerak dan terus terjunam ke dalam sungai, katanya ketika dihubungi.

Menurutnya, operasi mencari dan menyelamat (SAR) yang dilancarkan oleh pihak bomba gagal menemukan mangsa di dalam lori berkenaan, dan dipercayai lelaki tersebut telah tercampak keluar serta dihanyutkan arus.

Sementara itu jurucakap Jabatan Bomba Dan Penyelamat Malaysia (JBPM) Pulau Pinang berkata operasi SAR diteruskan pagi ini dengan disertai oleh Pasukan Penyelamat di Air.


Set alat tulis percuma untuk murid UPKK – Dr Akmal

MERLIMAU 22 November – Murid-murid yang menduduki Ujian Penilaian Kelas KAFA (UPKK) pada 28 November ini bagi Dewan Undangan Negeri (DUN) Merlimau akan diberikan satu set alat tulis secara percuma mulai esok.

Ahli Dewan Undangan Negeri (Adun) Merlimau, Dr Muhamad Akmal Saleh berkata pemberian alat tulis itu bagi membantu anak-anak yang akan menduduki ujian UPKK sekali gus membuat persediaan awal.

“Disebabkan UPKK akan bermula pada 28 November ini, maka abang nak hadiahkan set alat tulis kepada semua adik-adik dalam DUN Merlimau yang akan menduduki ujian tersebut pada minggu depan.

“Moga dengan set alat tulis ini dapat membantu adik-adik menjawab ujian dengan baik dan meringankan bebanan ibu bapa untuk membeli alat tulis, kita dah siap bungkus, esok kita datang bagi dekat sekolah,” katanya.


Penyelia tapak pembinaan didakwa culik, bunuh teman wanita

KAJANG, 11 Okt – Seorang penyelia tapak pembinaan didakwa di dua Mahkamah Majistret di sini hari ini atas pertuduhan menculik dan membunuh teman wanitanya yang mayatnya ditemukan di dalam gaung di Bukit Tekali, Hulu Langat.

Lai Jai Loon, 27, mengangguk faham sebaik kedua-kedua pertuduhan dibacakan di hadapan Majistret Muhammad Noor Firdaus Rosli dan Syahrul Sazly Md Sain.

Lelaki itu didakwa telah menahan Ho Mei Ling, 27, dengan melarikannya secara salah bagi mendapatkan wang tebusan RM40,000 di hadapan sebuah rumah di Jalan Kenari 1, Taman Kenari, Lenggeng, Negeri Sembilan pada 3.50 petang, 25 Sept lepas.

Dia dituduh mengikut Seksyen 3 Akta Culik 1961 yang memperuntukkan hukuman mati atau penjara seumur hidup dan sekiranya tidak dihukum mati boleh dikenakan sebatan, jika sabit kesalahan.

Lai juga didakwa membunuh wanita itu di tepi jalan Bukit Tekali, Batu 14 Hulu Langat, antara 25 Sept lepas pada 3.50 petang hingga 27 Sept, 3 petang, mengikut Seksyen 302 Kanun Keseksaan yang membawa hukuman mati, jika sabit kesalahan.

Pihak polis menerima laporan daripada sepupu mangsa sehari selepas wanita itu dilarikan di kawasan rumahnya di Broga selain mendakwa turut menerima WhatsApp meminta sejumlah wang tebusan.

Siasatan mendapati mangsa dan lelaki itu dipercayai pasangan kekasih yang berkenalan melalui laman sosial sejak awal tahun ini dan motif pembunuhan disyaki ada kaitan dengan hutang.


Kapal korek terbakar, 11 kru selamat

SHAH ALAM 19 Julai – Sebuah kapal korek MV SHI XIAN 156 mengalami kebakaran di kedudukan lebih kurang 0.3 batu nautika Sungai Chondong Besar, Pulau Indah pada jam 12.48 tengah hari tadi, menurut Agensi Penguatkuasaan Maritim Malaysia.

Pengarah Maritim Negeri Selangor Kepten Maritim Mohd Rosli Kassim berkata, sebaik menerima aduan, bot Maritim Malaysia digerakkan ke lokasi kejadian bersama Pasukan Polis Marin, Jabatan Bomba dan Penyelamat Malaysia.

“Kapal tersebut membawa 11 orang kru, empat daripadanya warga Indonesia, manakala tujuh lagi warga China, yang dilaporkan selamat tanpa sebarang kecederaan dan dipindahkan ke daratan terdekat,” katanya dalam kenyataan hari ini.

Mohd Rosli berkata, kerja-kerja pemadaman api masih giat dilakukan berikutan terdapat tangki minyak di bawah tempat kebakaran, namun berjaya dikawal sepenuhnya oleh Jabatan Bomba dan Penyelamat dalam tempoh masa lebih kurang enam jam.

Maritim Malaysia menasihatkan agar komuniti maritim, sentiasa peka mengenai keselamatan di laut dan bersiap sedia dengan sebarang kejadian yang tidak diingini bagi mengelakkan kehilangan nyawa serta harta benda.


Populasi penduduk Malaysia kini 32.73 juta orang

PUTRAJAYA 10 Feb. – Penduduk Malaysia dianggarkan 32.73 juta orang pada suku keempat 2020, meningkat 0.4 peratus daripada 32.59 juta pada tempoh sama 2019, demikian menurut laporan Perangkaan Demografi.

Ketua Perangkawan Malaysia Datuk Seri Dr Mohd Uzir Mahidin mengulas mengenai laporan perangkaan itu berkata, jumlah penduduk itu merangkumi 29.85 juta orang (91.2 peratus) warganegara dan 2.87 juta orang (8.8%) bukan warganegara.

Mohd Uzir berkata penduduk berumur 0 hingga 14 tahun (umur muda) pada suku tahun keempat 2020 menurun daripada 7.63 juta pada suku tahun keempat 2019 kepada 7.57 juta.

Katanya, sejumlah 468,975 kelahiran hidup direkodkan pada 2020 dan daripada jumlah itu, sebanyak 121,251 direkodkan pada suku tahun keempat 2020, iaitu menurun sebanyak 2.5 peratus berbanding suku tahun keempat 2019 dengan 124,384 kelahiran.

Mohd Uzir berkata penduduk berumur 65 tahun dan lebih (umur tua) meningkat daripada 2.24 juta kepada 2.34 juta bagi tempoh yang sama.

Keseluruhan 174,313 kematian direkodkan pada 2020 dengan 44,390 kematian direkodkan bagi suku tahun keempat 2020, menurun sebanyak 0.4 peratus berbanding suku tahun keempat 2019 iaitu 44,566 kematian.


Perintah berkurung di ESSZone dilanjutkan

Beliau berkata susulan pelanjutan itu, penduduk diminta berada di dalam rumah dan tidak dibenarkan memasuki kawasan perairan tersebut antara 6 petang sehingga 6 pagi sepanjang tempoh berkenaan.

“Orang lain tidak dibenarkan memasuki atau berada di kawasan yang telah diisytiharkan antara 6 petang sehingga 6 pagi pada tarikh yang dinyatakan,” menurutnya dalam kenyataan di sini, hari ini.

Katanya, perintah berkurung itu dilanjutkan bagi memastikan kawasan perairan tersebut tidak diceroboh oleh pengganas yang mengancam keselamatan penyelidik antarabangsa yang menjalankan penyelidikan dan pelancong asing di pulau-pulau peranginan.

Zaini berkata berdasarkan maklumat, kumpulan militan Abu Sayyaf dan mereka yang menjalankan kegiatan menculik untuk mendapatkan wang tebusan dari selatan Filipina masih cuba menceroboh bagi melakukan penculikan serta jenayah rentas sempadan.

Beliau berkata perintah itu juga adalah bagi memudahkan penguatkuasaan dan pemantauan terhadap pergerakan bot selain menimbulkan rasa selamat dan yakin kepada pengusaha chalet serta nelayan dengan kehadiran kapal anggota keselamatan di sekitar kawasan mereka.

“Saya juga memberi kuasa kepada semua Ketua Polis Daerah di ESSZone mengeluarkan permit kepada pemohon yang layak bagi aktiviti perikanan atau ada keperluan mendesak untuk melalui kawasan perintah berkurung,” katanya.


Ansal Ternak bakal wujudkan ladang berkonsep ‘mini zoo’

SELANDAR 1 Julai – Seiring dengan kemajuan sektor pelancongan, Ansal Ternak bakal mewujudkan satu produk baharu Ansal Ternak ‘Agrofarm’ berkonsepkan kawasan rekreasi yang dijangka beroperasi lima tahun akan datang.

Pengurus Pembangunan Perniagaan Ansal Ternak, Ahmad Firdaus Zulkifli, 37, berkata pusat rekreasi itu sekali gus memberi peluang kepada orang ramai untuk merasai suasana berada di mini zoo yang dikelilingi haiwan-haiwan ternakan.

“Untuk perancangan di masa akan datang tempat ini akan menjadi agro pelancongan yang mana kita akan sediakan resort, petting zoo dan juga tempat reksreasi untuk orang awam.

“Buat masa ini kita cuba buat tempat pembiakan landak, kita dah dapat lesen daripada jabatan perhilitan dan kita akan mulakan dulu dengan pembiakan selepas itu baru jadikan kawasan ini sebagai agro tourism.

“Buat masa ini kita tengah siapkan prasarana seperti tempat untuk camping (berkhemah) dan chalet, semua ini belum ada lagi sebab fokus kami sekarang lebih kepada pembiakan sebab ini sumber utama perniagaan kami,” katanya ketika ditemui MHI di Ladang Ansal Ternak di sini.

“Bidang pelancongan ini baharu buat kami, jadi kami perlu buat latihan dahulu, join venture dengan agensi berkaitan, tapi fokus kami lepas prasrana pembiakan ini siap kita akan mula projek agro tourism ini.

“Sebab sekarang pun kita memang mendapat permintaan dan lawatan sambil belajar dari sekolah-sekolah berdekatan untuk melihat haiwan ternakan yang ada di sini seperti kambing biri-biri, rusa, pelanduk dan landak raya.

“Buat masa ini kita tak buka kepada orang awam, semua secara private (peribadi) sahaja, tapi jika agro tourism nanti dah siap baru kita buka kepada orang awam,” katanya.

“Kami organisasi yang mempunyai perternakan dari ladang sampai ke restoran, fokus kami lebih kepada penternakan kambing untuk tujuan akikah dan katering.

“Antara produk paling laris kami adalah kambing golek dan kari kambing untuk akikah, kita juga ada restoran di Bandar Jasin Bestari, kilang frozen dan pusat memanah bagi aktiviti sukan,” katanya.


Acara sukan promosi Tahun Melawat Melaka 2024

BANDA HILIR 11 Mac – Penganjuran program Fun Ride & Run 2.0 oleh Majlis Bandaraya Melaka Bersejarah (MBMB) di Dataran Memorial Pengisytiharan Kemerdekaan, di sini, hari ini, berupaya mempromosikan destinasi pelancongan di Melaka.

Ketua Menteri Datuk Seri Utama Sulaiman Md Ali berkata, malah program itu juga secara tidak langsung dapat memberi hebahan mengenai Tahun Melawat Melaka 2024 yang tinggal kurang sembilan bulan sahaja lagi.

“Ini kerana para peserta turut dibawa melalui pelbagai pelosok kampung, mereka dapat melihat keindahan bandar raya Melaka dengan lebih dekat lagi.

“Melalui aktiviti ini juga, para peserta akan melihat dan mempromosikan adat resam serta budaya hidup masyarakat setempat,” katanya ketika berucap merasmikan program berkenaan.

Hadir sama, Exco Pembangunan Belia, Sukan dan Badan Bukan Kerajaan (NGO) negeri, VP Shanmugam serta Datuk Bandar MBMB Datuk Shadan Othman.

Seramai 1,170 peserta menyertai program tersebut membabit dua rutin iaitu larian sejauh lima kilometer (km) dan kayuhan berbasikal sejauh 35 km.

Sulaiman dalam ucapannya turut berharap lebih banyak acara sukan berkonsep ‘segar’ dianjurkan di Melaka selaras hala tuju yang ingin dibawa oleh Kerajaan Negeri di bawah Flagship 8 iaitu Melaka Sejahtera di dalam aspek belia dan sukan untuk melahirkan masyarakat yang cergas, minda yang cerdas, berdaya saing dan berjati diri.

“Saya percaya, masyarakat atau warga yang sihat, cergas dan berdisiplin akan menyumbang kepada prestasi serta peningkatan produktiviti untuk diri selain negara khususnya Negeri Melaka.

“Kerajaan Negeri semestinya akan sentiasa menyokong segala usaha semua pihak dalam merancang dan melaksana pelbagai bentuk aktiviti yang melibatkan pembangunan belia dan sukan khususnya di Melaka,” ujarnya.


Ismail Sabri diberi sambutan rasmi di Peace Palace

PHNOM PENH 24 Feb – Perdana Menteri Datuk Seri Ismail Sabri Yaakob pagi ini diberikan sambutan rasmi di Peace Palace, yang juga merupakan pejabat Rasmi Perdana Menteri Kemboja, sempena lawatannya ke negara itu atas jemputan rakan sejawat, Perdana Menteri Samdech Techo Hun Sen.

Sejurus tiba lagu kebangsaan Malaysia “Negaraku” dan Kemboja “Nokor Reach” dimainkan, sebelum Ismail Sabri diiringi Hun Sen memeriksa barisan kawalan kehormat.

Terdahulu Ismail Sabri melawat tugu peringatan kemerdekaan Kemboja dan meletakkan kalungan bunga, diikuti satu lagi upacara meletak kalungan bunga di Monumen Preah Borom Ratanak Kaudh yang didirikan untuk memperingati mendiang Raja Norodom Sihanouk di kawasan sama.

Kedua-dua pemimpin akan mengadakan pertemuan empat mata untuk membincangkan hubungan dua hala, isu serantau serta kerjasama di peringkat antarabangsa, dan Ismail Sabri juga dijadualkan menghadiri majlis mengadap Raja Kemboja, Baginda Norodom Sihamoni, di Istana Negara sebelum berlepas ke Bangkok, Thailand.

Kemboja yang merupakan tuan rumah bagi ASEAN 2022, adalah negara keempat dilawati Perdana Menteri sejak beliau mengangkat sumpah sebagai Perdana Menteri Kesembilan pada 21 Ogos lepas.


Bekalan keperluan raya di 85 pasar tani khas Aidilfitri 2021 mencukupi

KUALA LUMPUR 11 Mei (Bernama) — Kementerian Pertanian dan Industri Makanan (MAFI) memberi jaminan bekalan keperluan musim perayaan dan lain-lain makanan yang dipasarkan menerusi Program Pasar Tani Khas Aidilfitri 2021 di seluruh negara adalah mencukupi.

Menterinya Datuk Seri Dr Ronald Kiandee berkata, sebanyak 85 outlet pemasaran Lembaga Pemasaran Pertanian Persekutuan (FAMA) terlibat bagi pelaksanaan program itu yang terdiri daripada 59 pasar tani, 23 pasar tani kekal dan tiga MyFarm Outlet yang bermula 1 Mei hingga esok (12 Mei).

“Jangkaan kuantiti bekalan ayam dan daging di Pasar Tani Khas pada kali ini ialah sebanyak 197 tan metrik meliputi ayam 131 tan metrik dan daging 66 tan metrik. Komoditi seperti ikan, buah-buahan dan sayur-sayuran di Pasar Tani Khas Aidiftiri ini juga mencukupi.

“Bagi segmen komoditi kelapa, jangkaan import bagi 2021 meningkat kepada 67 peratus atau 18 juta biji berbanding tahun sebelumnya iaitu sebanyak 12 juta biji. Hingga April 2021, sebanyak 4.5 juta biji telah diimport oleh FAMA Corporation Sdn Bhd (FAMACorp) bagi tujuan ini, dan antara akses pasaran untuk kelapa ini ialah semua outlet FAMA dan outlet pemasaran lain di seluruh negara,” katanya dalam kenyataan hari ini.

Menurut Ronald, keputusan kerajaan memberi kebenaran operasi kepada outlet pemasaran FAMA seperti Pasar Tani Khas itu bagi memastikan pengguna mendapat bekalan barangan segar secara terus bersempena sambutan Hari Raya Aidilfitri.

“Konsep Pasar Tani Khas ini bertujuan memberi peluang kepada usahawan memasarkan hasil pertanian mereka semasa musim sambutan Aidilfitri yang mana mendapat permintaan tinggi dalam kalangan pengunjung.

“Selain barangan segar seperti daging, ayam dan sayur-sayuran, pengguna juga berpeluang untuk mendapatkan bekalan juadah Aidilfitri seperti ketupat, rendang, lemang dan kuih-muih keperluan hari raya,” katanya.

Pada masa sama, beliau berkata FAMA juga akan terus memastikan setiap outlet pemasarannya mematuhi prosedur operasi standard yang ditetapkan Kementerian Kesihatan Malaysia dan Majlis Keselamatan Negara bagi mengekang penularan COVID-19.

Dalam perkembangan sama, Ronald berkata bagi tempoh Januari hingga April tahun ini, sebanyak 307 pasar tani aktif beroperasi melibatkan 12,843 usahawan di seluruh negara dan mencatatkan nilai jualan RM87,513,687.16.

“Secara keseluruhan, usahawan pasar tani telah menggunakan perkhidmatan transaksi tanpa tunai seperti penggunaan Maybank QR-Pay, Touch N Go, Grab Pay dan Boost dalam urusan jual beli.

“Sebanyak 30 peratus atau 90 lokasi daripada 302 lokasi pasar tani yang melibatkan 61 peratus atau 9,098 daripada 12,843 usahawan telah menggunakan perkhidmatan ini,” katanya.


Doktor kontrak dipertimbang lanjut pelajaran peringkat pakar setara HLP

KUALA LUMPUR 15 Sept – Kementerian Kesihatan (KKM) sedang mempertimbangkan agar pegawai perubatan kontrak mendapat peluang melanjutkan pelajaran kepakaran ke peringkat Sarjana melalui kemudahan setara dengan Hadiah Latihan Persekutuan (HLP), sama seperti pegawai perubatan tetap.

Menterinya Khairy Jamaluddin Abu Bakar berkata, ia antara langkah menjamin masa depan pegawai perubatan kontak selain melihat kepada tempoh kontrak yang diberikan kepada mereka.

“HLP sebelum ini hanya diberikan kepada pegawai perubatan tetap, manakala pegawai perubatan kontrak hanya boleh memohon melalui Program Latihan Kepakaran Parallel Pathway.

“Jadi kita juga mahu memberi kemudahan sama kepada pegawai perubatan kontrak agar mereka boleh melanjutkan pendidikan kepakaran di IPTA negara ini,” katanya pada sesi soal jawab di Dewan Rakyat hari ini.

Beliau menjawab soalan Rosnah Aluai (PH-Tangga Batu) yang meminta KKM menyatakan rancangan untuk menjamin masa depan doktor kontrak agar negara tidak mengalami ‘brain drain’ atau penghijrahan cerdik pandai pada masa akan datang.

Khairy juga menjelaskan bahawa bermula 2016 terdapat peningkatan mendadak bilangan graduan dalam bidang perubatan, sekitar 5,000 sehingga 6,000 setiap tahun berbanding 3,000 sahaja sekitar 2009 sehingga 2015.

“Ini menyebabkan tekanan tinggi untuk mereka dilantik ke jawatan tetap selepas mereka melengkapkan latihan siswazah dan tempoh khidmat wajib…sehubungan itu mulai Oktober 2016, diputuskan graduan perubatan ditawarkan jawatan secara kontrak.

“Ia juga disebabkan dasar kawalan saiz perkhidmatan awam dan kawalan perbelanjaan secara berhemah kerajaan, jadi bukan semua akan dilantik secara tetap,” katanya.

Bagaimanapun katanya, pegawai perubatan kontrak ini diberikan emolumen setara dengan pegawai lantikan tetap, termasuk kemudahan seperti pinjaman kenderaan dan komputer, kuarters serta kemudahan cuti berdasarkan penguatkuasaan sedia ada.

“Kerajaan juga mewujudkan jawatankuasa khas pada 20 Ogos lalu bagi menangani isu doktor kontrak yang fokus kepada beberapa perkara termasuk meneliti dan mengemukakan permohonan bagi jawatan tetap tambahan mengikut keperluan fasiliti, mewujudkan strategi bagi meningkatkan peluang pekerjaan bagi mereka di kementerian lain, agensi kerajaan dan swasta serta mengadakan perbincangan dengan Jabatan Perkhidmatan Awam (JPA) bagi meminda Akta Pencen 1980 atau memperkenalkan akta setara,” katanya.

Pada 23 Julai, kerajaan mengumumkan pegawai perubatan, pegawai pergigian dan pegawai farmasi lantikan kontrak ditawarkan pelantikan secara kontrak untuk tempoh dua tahun selepas melengkapkan tempoh khidmat wajib bagi memastikan kesinambungan perkhidmatan dan persediaan untuk mengikuti pengajian kepakaran.


Malaysia hidupkan peluang ke Piala Asia 2023, tewaskan Thailand 1-0

KUALA LUMPUR 16 Jun – Harapan Malaysia untuk layak ke pusingan akhir Piala Asia 2023 terus menyala selepas menewaskan Thailand 1-0 pada aksi terakhir Kumpulan G pusingan kedua Kelayakan Piala Dunia 2022/ Piala Asia 2023 di Dubai, Emiriah Arab Bersatu (UAE), awal pagi ini.

Gol kemenangan skuad Harimau Malaya di Stadium Al Maktoum dijaringkan pemain sayap kanan Muhammad Safawi Rasid menerusi sepakan penalti pada babak kedua perlawanan untuk membantu pasukan mencatat kemenangan kedua ke atas skuad bimbingan Akira Nishino pada kempen itu.

Kejayaan membenam Thailand membolehkan Malaysia merampas kedudukan ketiga Kumpulan G daripada skuad Gajah Perang itu dan melangkah secara automatik ke pusingan ketiga Kelayakan Piala Asia 2023.

Keputusan itu turut menyaksikan ketua jurulatih kebangsaan Tan Cheng Hoe meraih kemenangan keduanya ke atas Thailand, selain berjaya mengekalkan rekod tanpa kalah dalam empat pertemuan kedua-dua pasukan sejak mula menggalas tugas pada Disember 2017.

Pada perlawanan ‘hidup mati’ itu, kedua-dua pasukan yang memburu kemenangan pertama sejak kempen kelayakan itu bersambung melakukan enam pertukaran dalam kesebelasan utama masing-masing sebagai menyuntik nafas baharu dalam pasukan bagi memburu tiga mata berharga.

Dalam 10 minit pertama perlawanan menyaksikan kedua-dua pasukan saling menguji kekuatan benteng pertahanan masing-masing dengan pemain sayap Muhammad Akhyar Abdul Rashid dan pemain tengah Thailand Thanawat Suengchitthawon mempunyai peluang terbaik membuka tirai jaringan.

Kelincahan Muhammad Akhyar memaksa pasukan lawan bekerja keras apabila pemain Johor Darul Ta’zim (JDT) itu berjaya melepasi perangkap offside dan hampir meledak gol pembukaan pada minit ke-18, namun gagal menemui sentuhan penyudah dalam situasi satu lawan satu berdepan penjaga gol lawan.

Malaysia terus tampil dengan percubaan berbahaya menerusi tandukan penyerang naturalisasi Guilherme De Paula yang tepat ke Chatchai Bootprom pada minit ke-22 sebelum penjaga gol itu sekali lagi cemerlang menyelamatkan tandukan kapten Mohamad Aidil Zafuan Abd Radzak lima minit kemudian.

Bagaimanapun, Thailand, yang menduduki ranking ke-106, sesekali turut melancarkan serangan ke kubu pertahanan negara menerusi gerakan efektif mereka dengan Thanawat kempunan meletakkan pasukan di hadapan selepas rembatannya pada minit ke-40 sedikit melewati palang gol negara.

Kebuntuan dalam menjaringkan gol memaksa Cheng Hoe membawa masuk Muhammad Safawi dan Muhammad Syafiq Ahmad pada babak kedua sebelum percaturan itu membuahkan hasil apabila diberikan sepakan penalti selepas Muhammad Safawi dikasari pemain pertahanan Ernesto.

Pemain Paling Bernilai Anugerah Bola Sepak Kebangsaan 2019 itu tenang menyempurnakan sepakan untuk membuka tirai jaringan meskipun rembatan kaki kirinya dapat dibaca Chatchai, namun gagal menangkap kemas bola.

Tersentak dengan jaringan itu, Thailand bangkit memperkemaskan permainan sebelum hampir menyamakan kedudukan menerusi tandukan kapten Thitiphan Puangjan pada minit ke-55 yang hanya menggegar palang.

Malaysia berpeluang menambah jaringan pada minit ke-66 untuk menambah derita Thailand tetapi rembatan deras De Paula melambung tinggi, selain Thailand turut menggandakan asakan dalam usaha mengubah kedudukan namun buntu menemui penyudah sehingga wisel penamat.

Sementara itu, dalam satu lagi aksi Kumpulan G menyaksikan UAE menamatkan rekod tanpa kalah tujuh perlawanan Vietnam dalam kempen kelayakan dengan kemenangan 3-2 di Stadium Zabeel.

Keputusan itu menyaksikan Malaysia menamatkan kempen kelayakan di kedudukan ketiga Kumpulan G dengan mengumpul 12 mata di belakang juara UAE (18 mata) diikuti Vietnam kedua (17 mata) sementara Thailand keempat (sembilan mata) dan Indonesia tercorot dengan mengutip satu mata.


12 individu sindiket judi atas talian ditahan

PAYA RUMPUT 9 Ogos – Dengan tawaran upah kerja RM2,500 hingga RM3,000 sebulan, 12 individu sanggup menjadi ‘orang tengah’ mempromosi perjudian atas talian di sebuah rumah di Taman Paya Rumput Perdana sejak sebulan lalu.

Suspek termasuk tiga wanita berusia 18 tahun hingga 28 tahun itu diberkas di rumah itu yang dijadikan pusat panggilan pada jam 6.30 petang Jumaat lalu.

Ketua Polis Daerah Melaka Tengah, Asisten Komisioner Afzanizar Ahmad berkata, siasatan awal mendapati sindiket berkenaan beroperasi sejak sebulan lalu dan menyasarkan golongan muda dengan menawarkan kerja sambilan dengan upah RM2,500 hingga RM3,000 sebulan.

Mengulas lanjut beliau berkata, dalam serbuan itu polis merampas tiga set komputer riba dan 26 telefon bimbit pelbagai jenama disyaki digunakan untuk kegiatan berkenaan.

“Semua suspek direman lima hari bermula Sabtu hingga Rabu ini untuk siasatan lanjut mengikut Seksyen 4 (1) (g) Akta Rumah Perjudian Terbuka 1953,” katanya.

“Pihak polis memandang serius terhadap aktiviti berkenaan dan akan mengambil tindakan tegas ke atas individu mahupun kumpulan terbabit sindiket berkenaan,” katanya.


Muhyiddin adakan kunjungan hormat terhadap Yang di-Pertua Negeri Sarawak

KUCHING 1 April – Perdana Menteri Tan Sri Muhyiddin Yassin hari ini mengadakan kunjungan hormat terhadap Yang Dipertua Negeri Sarawak Tun Abdul Taib Mahmud di kediaman rasminya di Demak Jaya, Jalan Bako, di sini.

Muhyiddin tiba pada jam 3.09 petang dengan diiringi oleh Ketua Menteri Sarawak Datuk Patinggi Abang Johari Tun Openg dan Timbalan Ketua Menteri Datuk Amar Awang Tengah Ali Hasan.

Abdul Taib dan isteri Toh Puan Ragad Kurdi Taib menerima kunjungan rombongan Perdana Menteri buat julung kalinya selepas terbentuknya kerajaan Perikatan Nasional (PN) tahun lalu.

Kedua-dua pemimpin kemudian mengadakan pertemuan yang berlangsung selama sejam sebelum Muhyiddin beredar ke Pusat Konvensyen Borneo Kuching bagi menghadiri Sesi Balai Rakyat Wawasan Kemakmuran Bersama 2030.

Perdana Menteri yang merupakan Pengerusi PN, dalam rangka kerja dua hari ke Sarawak, mempunyai program yang padat di mana pada sebelah malam nanti beliau dijangka mengadakan perjumpaan bersama Abang Johari serta barisan kepimpinan Gabungan Parti Sarawak (GPS).

Keesokan pagi, Muhyiddin dijadualkan menghadiri Program Prihatin dan Penjana di Medan Niaga Satok, Ziarah Prihtain di Kampung Sindang Baru, Kota Samarahan dan perjumpaan bersama Pemimpin Masyarakat di Dewan Institut Pendidikan Guru Kampus Tun Abdul Razak Kota Samarahan.


Ribut petir, hujan dijangka berlaku selama tiga hari di seluruh negara

KUALA LUMPUR, 5 Nov – Jabatan Meteorologi Malaysia (MetMalaysia) mengeluarkan amaran ribut petir di kebanyakan tempat di Semenanjung, Sabah dan Sarawak selama tiga hari bermula hari ini iaitu hari penamaan calon bagi Pilihan Raya Umum ke-15 (PRU-15).

MetMalaysia menerusi kenyataan hari ini memaklumkan petang ini dijangka berlaku ribut petir di Negeri Sembilan, Johor, Perlis, Kedah, Pulau Pinang, Perak, Kelantan, Terengganu, Pahang, Selangor, Kuala Lumpur, Putrajaya, Melaka dan beberapa kawasan di Sabah dan Sarawak.

Hujan diramal malam ini di Perak, Selangor, Kuala Lumpur, Putrajaya, Negeri Sembilan, Johor, Sarawak (Mukah, Kapit, Bintulu, Miri dan Limbang) dan Pantai Barat, Sabah.

Hujan dijangka esok yang melibatkan Perlis, Kedah, Pulau Pinang, Perak, Pahang, Selangor, Negeri Sembilan, Melaka, Johor serta beberapa lokasi di Sarawak dan Sabah.

Pada petang dan malam Ahad ribut petir diramal di Kedah, Pulau Pinang, Perak, Kelantan, Terengganu, Pahang, Selangor, Kuala Lumpur, Negeri Sembilan, Johor, Sarawak (Kuching, Serian, Samarahan, Kapit, Bintulu, Miri dan Limbang) dan Sabah (Pantai Barat, Tawau dan Sandakan).

Pada Isnin (7 Nov) MetMalaysia menjangka berlakunya hujan pada pagi di Perlis, Kedah, Pulau Pinang, Perak, Pahang, Selangor, Negeri Sembilan, Melaka, Johor, Sarawak (Kuching, Serian, Samarahan, Sri Aman, Betong, Sarikei, Sibu, Mukah, Kapit dan Bintulu) serta Sabah (Pedalaman, Pantai Barat, Tawau, Sandakan, Kudat dan Labuan).

Pada petang dan malam Isnin diramal ribut petir di Kedah, Pulau Pinang, Perak, Kelantan, Terengganu, Pahang, Selangor, Kuala Lumpur, Negeri Sembilan, Johor, Sarawak (Kuching, Serian, Samarahan, Kapit, Bintulu, Miri, Limbang) dan Sabah (pedalaman, Pantai Barat, Tawau dan Sandakan).

Sementara itu, Pusat Kawalan Bencana Negara (NDCC) menerusi kenyataan hari ini memaklumkan paras air di tiga negeri iaitu Pahang, Perlis dan Selangor menunjukkan peningkatan pada paras bahaya iaitu tahap merah.

Di Pahang, paras Sungai Pahang, Pekan berada ketinggian di 21 meter (m) manakala di Sungai Perlis Kangar, Perlis (10.98m) dan Sungai Bernam, Sabak Bernam, Selangor (2.32m).


Peluang Muhammad Sajjad bertaubat sentiasa terbuka – Idris

KUALA BERANG 26 Sept. – Peluang untuk Muhammad Sajjad Kamarul Zaman, atau lebih dikenali sebagai Nur Sajat, bertaubat sentiasa terbuka jika beliau benar-benar ingin kembali kepada fitrahnya, kata Menteri di Jabatan Perdana Menteri (Hal Ehwal Agama) Idris Ahmad.

Beliau berkata kerajaan sedia memberi bimbingan dan kaunseling kepada Muhammad Sajjad selepas pihak berkuasa selesai mengambil tindakan terhadap usahawan kosmetik itu.

“Insya-Allah kalau dia sudi datang kepada kita, kalau dia sudah mengaku salah dan sebagainya, kalau dia nak balik kepada fitrah, tidak ada masalah.

“Kita bukan nak menghukum, kita lebih kepada pendidikan,” katanya kepada pemberita selepas menyempurnakan program Musa’adah FoodBank YaPEIM kepada 174 pekerja rumah bot di Pengkalan Gawi di Tasik Kenyir, hari ini.

Idris juga berkata kerajaan sentiasa melaksanakan pelbagai inisiatif untuk menarik golongan lesbian, gay, biseksual dan transgender (LGBT) kembali ke pangkal jalan termasuk melalui program dakwah di jalanan.

Muhammad Sajjad diburu oleh pihak berkuasa Malaysia selepas waran tangkap terhadapnya dikeluarkan kerana gagal hadir pada sebutan semula pertuduhan berpakaian menyerupai wanita di Mahkamah Tinggi Syariah Shah Alam, Selangor.

Pada 15 Jun lalu, polis turut menjejaki Muhammad Sajjad bagi membantu perbicaraan kes penipuan pertukaran nama dan jantina pada kad pengenalan di Mahkamah Ampang, Selangor.


PM Malaysia, Jepun bertemu eratkan hubungan dua hala

TOKYO, 27 Mei – Perdana Menteri Malaysia Datuk Seri Ismail Sabri Yaakob mengadakan pertemuan dengan Perdana Menteri Jepun Fumio Kishida bagi membincangkan usaha memperkukuhkan hubungan Malaysia-Jepun yang sekian lama terjalin, di Pejabat Perdana Menteri Jepun, pada Jumaat.

Ini merupakan pertemuan bersemuka pertama antara Ismail Sabri dan Kishida, untuk kedua-dua pemimpin berkenaan mengadakan perbincangan dua hala, sejak menerajui kerajaan masing-masing pada 2021.

Ismail Sabri dan Kishida sebelum ini pernah mengadakan sidang Jepun-Malaysia melalui panggilan telefon pada 20 April lepas, yang menyaksikan kedua-dua pemimpin menyentuh mengenai pelbagai isu serantau dan antarabangsa.

Ini juga merupakan kali pertama Kishida menjadi hos kepada perdana menteri Malaysia sejak memegang jawatan sebagai perdana menteri Jepun pada Oktober tahun lepas.

Pertemuan itu adalah bersempena lawatan kerja rasmi Ismail Sabri ke Jepun, yang menyaksikan perdana menteri Malaysia turut mengambil bahagian dalam Persidangan Antarabangsa ke-27 Mengenai Masa Depan Asia, yang merupakan perhimpunan tahunan pemimpin politik, ekonomi dan industri dari rantau Asia Pasifik; di samping bertemu tokoh perniagaan dan korporat di Jepun bagi menarik pelaburan ke Malaysia.

Tahun ini merupakan ulang tahun ke-40 Dasar Pandang ke Timur yang telah memberi sumbangan besar dalam pengukuhan hubungan dua hala antara Malaysia dan Jepun.


Anwar cadang proses pendaftaran, pengambilan vaksin COVID-19 dipermudahkan

KUALA LUMPUR 16 Mac. – Ketua Pembangkang Datuk Seri Anwar Ibrahim yang menerima suntikan vaksin COVID-19 hari ini, mencadangkan supaya proses pendaftaran dan pengambilan vaksin itu dipermudahkan.

“Saya cadang permudahkan proses pendaftaran dan tatkala mengambil vaksin memandangkan terlalu rumit dengan borang dan semakan,” katanya dalam catatan di laman Facebooknya.

“Saya juga harap rakyat sedar akan kepentingan vaksin dan tingkatkan pembacaan tentangnya. Penting juga untuk kita keluar dari zaman sakit ini dan seterusnya dapat kita membina serta memulihkan ekonomi kita,” katanya.

Beliau turut mengucapkan terima kasih kepada pasukan petugas perubatan diketuai Dr Murugesu Raju atas khidmat serta kerjasama baik yang diberikan sepanjang proses vaksinasi berlangsung.


Gempa bumi lemah berlaku di Beluran, Sabah

KUALA LUMPUR, 28 Mac – Satu gempa bumi lemah berukuran 3.8 pada skala Richter berlaku di Beluran, Sabah pada 8.39 malam tadi.

Menurut kenyataan Jabatan Meteorologi Malaysia (MetMalaysia) gempa dengan kedalaman tujuh kilometer (km) itu berlaku pada jarak 47km Timur dari Pitas, Sabah.


Sukan Sea: Nur Dhabitah hadiahkan pingat emas sulung Malaysia

HANOI, 8 Mei – Persembahan cemerlang atlet terjun negara Nur Dhabitah Sabri dalam saingan final acara 1 meter (m) papan anjal individu wanita menghadiahkan Malaysia pingat emas pertama Sukan SEA ke-31 di Pusat Akuatik My Dinh di sini, hari ini.

Nur Dhabitah yang telah memenangi empat pingat emas sepanjang penyertaannya di temasya sukan dwitahunan itu, berjaya menambah koleksi emasnya selepas mengumpul 290.45 mata dalam lima terjunan.

Lebih membanggakan, Malaysia berjaya menamatkan saingan itu dengan kedudukan podium 1-2 selepas atlet muda, Kimberly Bong Qian Ping berjaya merangkul pingat perak dengan kutipan 230.00 mata.

Dalam pada itu, Nur Dhabitah berpeluang merangkul pingat emas keenamnya apabila bakal bergandingan dengan ratu terjun negara, Datuk Pandelela Rinong Pamg dalam acara 10m platform seirama pada Rabu ini di venue sama.- BERNAMA


Ketua Polis Daerah PJ bantu wanita curi makanan untuk anak

PETALING JAYA 21 Jan. – “Orang (ibu bapa) kalau lapar kita boleh tahan lagi, kalau anak-anak kita kita lapar, itu perkara yang…”

Itu luahan sebak Ketua Polis Daerah Petaling Jaya, Asisten Komisioner Nik Ezanee Mohd Faisal yang disiarkan secara langsung melalui laman media sosial Facebook Polis Daerah Petaling Jaya sehingga menyentuh hati ramai pihak hari ini.

Menurut Nik Ezanee, siaran langsung itu dibuat susulan beliau menerima laporan semalam berhubung seorang ibu kepada tiga anak ditahan di sebuah pasar raya kerana mencuri Kool Fever, sosej dan kek.

“Pada netizen-netizen yang follow (FB) semalam, kita terima laporan mengatakan ada wanita ditahan kerana dikatakan mencuri kek, Kool Fever untuk anak sakit, demam. Jadi saya terpanggil untuk berjumpa dengan wanita ini.

“Orang kalau lapar kita boleh tahan lagi, kalau anak-anak kita lapar, itu perkara yang…,” katanya dilihat sedikit sebak sebelum meneruskan siaran langsung memberitahu akan menyampaikan sedikit bantuan kepada wanita terbabit.

Beliau turut memberitahu pihaknya menyampaikan bantuan makanan daripada Jabatan Kebajikan Masyarakat (JKM) dan bantuan makanan lain demi keperluan wanita terbabit dan anak-anaknya.

“Perintah Kawalan Pergerakan (PKP) ini ini banyak mencabar kita, ramai yang antara kita complain (mengadu) tak boleh ‘brain’ (terima) kenapa polis buat road block (sekatan jalan raya)

“Sebenarnya, bukan tuan-tuan susah, ada yang lagi susah dalam waktu PKP ini,” katanya mengakhiri siaran langsung itu yang kemudian mendapat lebih 56,000 tontonan, 2,200 reaksi, dan 510 komen setakat jam 7 petang tadi.


Kerajaan iktiraf 29 Mei sebagai Hari Wartawan Nasional – PM Ismail Sabri

Perkara itu diumumkan Perdana Menteri Datuk Seri Ismail Sabri Yaakob semasa berucap pada majlis berprestij iaitu Malam Wartawan Malaysia (MWM) 2021 yang berlangsung di sini, malam tadi.

Sementara itu, Ismail Sabri berharap hubungan kerjasama antara media dan wartawan Malaysia dengan rakan media dari negara jiran melalui platfrom ASEAN atau selainnya, dapat terus diperkukuhkan.

“Lawatan saya ke Indonesia baru-baru ini membantu mengeratkan hubungan dengan Ikatan Setiakawan Wartawan Malaysia-Indonesia atau ISWAMI yang telah terjalin sejak 2007.

Perdana Menteri turut mencadangkan agar satu rangkaian kerjasama serantau membabitkan para wartawan pada peringkat serantau dapat diperkasa demi memudahkan capaian kesefahaman antara negara terlibat.

ISWAMI yang dianggotai pelbagai agensi, pertubuhan dan organisasi media Malaysia ditubuhkan bertujuan mengharmoniskan hubungan Malaysia dan Indonesia, dalam menangani isu-isu berkepentingan bersama, selain berperanan sebagai pengantara kepada media di kedua-dua negara dalam menangani isu-isu semasa.- BERNAMA


Ayob Khan nafi pegawai JSJN terlibat edar dadah

Beliau berkata laporan berkenaan adalah rekaan semata-mata yang berniat jahat untuk menjejaskan kredibiliti pucuk pimpinan tertinggi Polis Diraja Malaysia (PDRM) serta cuba memberi gambaran bahawa rasuah berleluasa dalam jabatan itu.

“Sekiranya terdapat bukti kukuh ada pegawai atau anggota bersekongkol dengan sindiket pengedaran dadah, PDRM tidak akan teragak-agak untuk mengambil tindakan tegas,” katanya dalam kenyataan hari ini.

Ayob Khan menegaskan semua kejayaan yang dicapai oleh PDRM adalah hasil kerjasama antara semua jabatan dalam PDRM bersama jabatan-jabatan dan agensi luar dan ia bukan kejayaan individu.

Hari ini tular menerusi Telegram Edisi Siasat mendakwa terdapat pegawai tinggi dalam PDRM melindungi sindiket pengedaran dadah serta mendapat ‘habuan besar’. – BERNAMA


Hatrik Safawi bantu Harimau Malaya benam Laos 4-0

KUALA LUMPUR, 9 Dis – Aksi cemerlang pemain sayap Muhammad Safawi Rasid yang meledak hatrik berjaya membantu Malaysia membelasah Laos 4-0 untuk melakar kemenangan kedua berturut-turut dalam Kumpulan B Piala AFF 2020 di Stadium Bishan, Singapura hari ini.

Pujian harus diberikan kepada Ketua Jurulatih Harimau Malaya Tan Cheng Hoe apabila tindakannya yang merombak bahagian tengah dan serangan, membuahkan hasil apabila Malaysia berjaya menyajikan corak serangan yang lebih efektif dalam pertembungan dengan Laos, berbanding ketika menumpaskan Kemboja 3-1 dalam aksi pembukaan Isnin lepas.

Cheng Hoe menggugurkan Putera Nadher Amarhan Maderner, Muhammad Akhyar Abdul Rashid dan pemain naturalisasi Guilherme de Paula untuk menurunkan pemain sayap sensasi Arif Aiman Mohd Hanapi, Muhammad Mukhairi Ajmal Mahadi dan penyerang kelab Belgium KV Kortrijk Luqman Hakim Shamsudin hari ini.

Tatkala Laos terlalu ‘ghairah’ mengasak kubu negara dengan melancarkan tiga percubaan ke gawang gol dalam tempoh lima minit pertama perlawanan, mereka akhirnya terperangkap menerusi serangan balas skuad kebangsaan apabila lorongan Arif Aiman dari sebelah kiri padang berjaya ditolak masuk Safawi untuk membuka tirai jaringan pada minit ketujuh.

Tiga minit kemudian, Malaysia sepatutnya berpeluang melebar kedudukan namun tandukan Muhammad Syafiq Ahmad dan tindakan susulan ketua pasukan Mohamad Aidil Zafuan Abd Radzak hanya singgah di palang gol.

Safawi menggandakan jaringan Malaysia apabila tandukannya, hasil sepakan penjuru Arif Aiman dari sebelah kiri padang, menewaskan penjaga gol Laos Keo Oudone Sovannasangso pada minit ke-34 dan kedudukan itu kekal sehingga separuh masa pertama berakhir.

Bersambung babak kedua, Malaysia yang menghuni ranking ke-154 dunia, terus menekan pasukan bimbingan V. Selvaraj itu dan hampir menambah jaringan namun rembatan deras dari luar kotak penalti oleh pemain tengah berpengalaman Baddrol Bakhtiar sedikit tersasar di sebelah kiri gol pada minit ke-56 manakala sepakan percuma Safawi pula ditepis keluar Keo pada minit ke-59.

Skuad kebangsaan terus buntu untuk mengetuk pintu Laos apabila penyerang Muhammad Shahrel Fikri Md Fauzi, yang masuk menggantikan Luqman, gagal menambah jaringan apabila dua percubaannya dalam masa seminit masing-masing ditepis Keo pada minit ke-72 dan terkena tiang pada minit ke-73.

Namun, pemain pertahanan Shahrul Saad yang naik ke bahagian depan dalam satu serangan balas bijak menghidu hantaran mengelirukan Baddrol untuk tenang menyumbat gol ketiga negara pada minit ke-78.

Safawi kemudian melengkapkan hatriknya yang juga gol keempat peribadinya dalam kempen kali ini, menerusi percubaan leret ke pintu kanan gol lawan dua minit kemudian selepas menyambut hantaran dari tengah padang pemain gantian, R. Kogileswaran.

Kemenangan berharga ke atas pasukan di tangga ke-185 dunia itu sudah semestinya memberikan suntikan motivasi buat Harimau Malaya apabila bakal berdepan juara bertahan Vietnam Ahad ini sebelum menamatkan saingan Kumpulan B menentang Indonesia pada 19 Dis, dengan hanya dua pasukan teratas kumpulan akan mara ke separuh akhir.


Polis P.Pinang tumpas kumpulan jenayah terancang, tahan 11 suspek

GEORGE TOWN, 2 Jun – Polis Pulau Pinang berjaya menumpaskan kumpulan jenayah terancang disyaki aktif dalam kegiatan pengedaran dadah, jenayah dan pemilikan senjata api selepas menahan 11 warga tempatan termasuk seorang warga emas dalam siri serbuan di sekitar negeri itu pada 24 Mei lepas.

Ketua Polis Pulau Pinang Datuk Mohd Shuhaily Mohd Zain berkata bertindak hasil maklumat dan risikan yang dijalankan, Jabatan Siasatan Jenayah (JSJ) negeri dengan dibantu Bahagian Jenayah Terancang (D14), JSJ Bukit Aman melancarkan Op Cantas Tanjung III sebelum menahan sembilan lelaki dan dua wanita yang kesemuanya berusia 29 hingga 61 tahun itu dalam operasi bermula 12 tengah hari.

“Susulan penahanan mereka, pasukan bahagian Siasatan Khas (D9) JSJ Pulau Pinang pada 1 tengah hari, 26 Mei telah menyerbu sebuah kebun durian di Teluk Bahang, dekat sini dan merampas dua pucuk pistol semi auto jenis Glock dan Beretta bersama 90 butir peluru hidup serta sebutir bom tangan yang disembunyikan di situ oleh kumpulan tersebut.

“Polis telah menghantar senjata api yang dirampas untuk pemeriksaan lanjut dan ujian balistik bagi melihat sekiranya ada kaitan dengan mana-mana kes jenayah lain. Pemeriksaan juga mendapati bom tangan tersebut masih aktif dan ia telah diletupkan di kawasan kebun berkenaan yang terletak di atas bukit, kira-kira dua kilometer dari jalan besar itu,” katanya pada sidang akhbar di sini hari ini.

Katanya kumpulan tersebut menjadikan kebun milik seorang daripada mereka itu sebagai tempat menyimpan pelbagai senjata api yang digunakan mereka untuk kegiatan pengedaran dadah ke negara jiran dan jenayah.

Mohd Shuhaily berkata berdasarkan siasatan, kumpulan tersebut yang diketuai seorang lelaki berusia 54 tahun yang telah ditahan pada Mac tahun lepas dan ketika ini berada di penjara masih aktif menjalankan kegiatan penyeludupan serta pengedaran dadah ke negara jiran serta jenayah lain di negeri ini sejak tahun lepas.

Katanya semua 11 individu yang ditahan itu kini direman di bawah Seksyen 4 (5) Akta Kesalahan Keselamatan (Langkah-Langkah Khas) 2012 SOSMA selama 28 hari mulai 24 Mei hingga 21 Jun ini.

Menurutnya mereka turut turut disiasat di bawah Seksyen 8 Akta Senjata Api 1971 dan Seksyen 8 (a) Akta Senjata Api 1960 serta Seksyen 130 V Kanun Keseksaan kerana menganggotai sebuah kumpulan jenayah terancang.

“Polis percaya dengan penahanan 11 individu berkenaan kami telah berjaya menumpaskan kumpulan jenayah terancang tersebut yang terdahulu pada Mac dan November lepas kami telah menahan empat lelaki termasuk ketuanya iaitu pengusaha sukan air di Batu Ferringhi itu.

“Secara keseluruhannya polis merampas enam pucuk senjata api dan 185 butir peluru serta turut merampas 158 kilogram dadah jenis syabu bernilai RM5.6 juta yang ada kaitan dengan kumpulan tersebut,” katanya.- BERNAMA


Polis Sabah tembak mati lima anggota kumpulan pengganas Abu Sayyaf di Beaufort

KOTA KINABALU 18 Mei. – Polis Sabah menembak mati lima anggota kumpulan pengganas Abu Sayyaf dalam operasi khas di sebuah kawasan setinggan di paya bakau berhampiran Taman Sri Arjuna, Beaufort pada 11.27 pagi semalam.

Pesuruhjaya Polis Sabah Datuk Hazani Ghazali berkata, seorang daripada suspek itu adalah ‘sub leader’ kumpulan pengganas dikenali sebagai Mabar Binda, yang dinamakan dalam senarai dikehendaki oleh kerajaan Filipina.

Beliau berkata, tiga lagi suspek dikenali sebagai Abhirsham [email protected], Jurakhdam Binda, Alsimar Sukarno, manakala seorang lagi masih belum dikenal pasti namanya, dan semuanya dianggarkan berusia antara 20an hingga 40an.

“Dengan tumpasnya lima anggota kumpulan ini, polis yakin telah berjaya melumpuhkan satu sel Abu Sayaf yang bersembunyi di Sabah dan yang telah melakukan ba’iah dengan kumpulan militan Daesh.

“Polis juga mengesyaki masih lagi ada saki baki dan tali barut (kumpulan itu) yang bersembunyi di Malaysia khususnya di Sabah dan kita sedang menyiasat perkara ini,” katanya pada sidang media di Ibu Pejabat Polis Kontinjen Sabah, Kepayan di sini hari ini.

Hazani berkata semua lima suspek yang ditembak mati itu adalah warga Filipina, dan dalam kejadian itu polis turut menemui serta merampas dua pucuk pistol jenis semi auto colt .45, 20 butir peluru hidup, dua kelongsong peluru dan tiga bilah parang.

Katanya ketika kejadian, polis telah mengetuk pintu rumah di kawasan setinggan itu, bagaimanapun seorang suspek yang membuka pintu telah melepaskan tembakan, dan suspek lain bersenjatakan pistol serta parang keluar menyerang anggota polis, sebelum ditembak mati.

Beliau berkata, Mabar bersama tiga suspek kejadian itu sebelum ini berjaya melarikan diri dalam serbuan pada 8 Mei lepas di kawasan sama, sebelum polis berjaya menahan lapan anggota kumpulan Abu Sayyaf bersama 29 warganegara Filipina, yang tidak mempunyai sebarang dokumen pengenalan diri.

“Salah seorang daripada lapan anggota Abu Sayyaf yang ditahan pada 8 Mei itu adalah abang kepada suspek (Mabar),…polis percaya mereka kembali ke kawasan paya bakau itu untuk mendapatkan bekalan makanan, selain menjadi tempat persembunyian kerana ia terlindung daripada kawasan orang ramai,” katanya.

Hazani percaya suspek terlibat telah berada di kawasan itu sejak November tahun lepas, dan beliau yakin terdapat orang yang bersimpati, yang memberi bantuan kepada mereka, justeru pihak polis sedang memantau serta menyiasat perkara tersebut.

“Polis percaya, antara faktor kawasan Pantai Barat dan pedalaman menjadi kawasan persembunyian anggota kumpulan pengganas ini kerana di kawasan ini ‘aman sedikit’, berbanding Pantai Timur yang mempunyai Esscom (Kawasan Keselamatan Khas Pantai Timur Sabah) dan sentiasa menjalankan operasi,” katanya.

Hazani berkata, penduduk di sekitar Beaufort tidak perlu rasa risau mahupun bimbang mengenai tahap keselamatan mereka, berikutan operasi dijalankan serta kejadian tersebut, kerana kawasan kejadian jauh daripada kawasan orang ramai.

Sehubungan itu, beliau berkata semua pasukan keselamatan di Sabah diminta agar sentiasa berhati-hati dan berwaspada, mengenai sebarang kemungkinan tindak balas daripada kumpulan berkenaan, berikutan operasi yang dijalankan oleh pasukan keselamatan di negeri ini.

Katanya sejak 2014 hingga tahun lalu, seramai 83 individu yang dipercayai terlibat dengan kumpulan pengganas Daesh, berjaya ditahan di Sabah, khususnya di kawasan Pantai Barat dan pedalaman.

Pada 8 Mei lalu, pasukan keselamatan berjaya menahan lapan anggota kumpulan Abu Sayyaf termasuk dua yang dinamakan dalam senarai orang dikehendaki kerajaan Filipina, dalam operasi pukul 3 pagi di kawasan paya bakau Taman Sri Arjuna, Beaufort yang mana polis turut menahan 29 lagi individu warga Filipina.


PM Ismail Sabri ucap selamat menyambut Hari Wilayah Persekutuan 2022

KUALA LUMPUR, 1 Feb – Perdana Menteri Datuk Seri Ismail Sabri Yaakob mengucapkan selamat menyambut Hari Wilayah Persekutuan 2022, yang disambut hari ini.

Menerusi catatan di Facebook beliau berkata Kuala Lumpur, Putrajaya dan Labuan bukan sahaja mercu tanda kejayaan negara, tetapi merupakan wilayah yang indah, unik dengan kepelbagaian serta menjadi tumpuan pelancong seluruh dunia.

“Semarakkan rasa cinta dan sayang seluruh Keluarga Malaysia di Wilayah Persekutuan dan di seluruh Malaysia amnya, dalam melangkah ke hadapan ke arah negara maju dan sejahtera!” katanya.

Hari Wilayah Persekutuan disambut pada 1 Feb setiap tahun bagi memperingati pengisytiharan Kuala Lumpur, Putrajaya dan Labuan sebagai Wilayah Persekutuan dan tahun ini merupakan sambutan kali ke-18, sejak ia diperkenalkan pada 2004.


Lelaki cuba selamatkan anak ditemukan lemas

CHUKAI, 27 Februari – Seorang lelaki yang dilaporkan hilang ketika cuba menyelamatkan anaknya daripada dibawa arus di Lubuk Tapeng, Air Putih dekat sini semalam ditemukan lemas pagi tadi.

Ketua Polis Daerah Kemaman Supt Hanyan Ramlan berkata mayat Mohd Mirwan Mohd Ramli, 40, ditemukan pasukan mencari dan menyelamat pada 10.23 pagi, kira-kira 300 meter dari lokasi kejadian.

“Mayat dihantar ke Unit Forensik Hospital Kemaman untuk siasatan lanjut dan polis merakamkan penghargaan kepada pasukan penyelamat, penduduk kampung serta orang ramai yang terlibat dalam usaha pencarian,” katanya ketika dihubungi hari ini.

Dalam kejadian kira-kira 1.45 tengah hari semalam, Mohd Mirwan yang bekerja sebagai buruh kilang bersama isteri dan dua anak lelakinya datang ke Lubuk Tapeng untuk memancing dan mandi-manda.

Bagaimanapun kegembiraan keluarga itu bertukar tragedi apabila mangsa yang cuba menyelamatkan anak lelakinya Muhammad Zafran Aidil,12, daripada dihanyutkan arus, tiba-tiba tenggelam manakala anaknya itu berjaya menyelamatkan diri dengan berpaut pada dahan pokok berhampiran.


Malaysia rekod 4.5 juta pelancong suku pertama 2023

KUALA LUMPUR, 22 Jun – Malaysia merekodkan kedatangan pelancong asing seramai 4.5 juta setakat suku pertama tahun ini, kebanyakannya dari negara ASEAN, sekali gus menyaksikan perkembangan positif industri pelancongan negara.

Timbalan Menteri Pelancongan, Seni dan Budaya Khairul Firdaus Akhbar Khan berkata jika momentum berkenaan berterusan, pihaknya yakin dapat mencapai sasaran 16.1 juta kedatangan pelancong tahun ini yang dianggar menjana lebih RM49 bilion pendapatan pelancongan.

“Kejayaan ini antara lain disumbang oleh pemulihan kebanyakan negara daripada COVID-19 yang menyaksikan pembukaan sempadan negara, termasuk yang terbaharu pembukaan sempadan negara oleh China,” katanya kepada Bernama.

Menerusi kerjasama erat dengan Tourism Malaysia, Khairul Firdaus berkata, lebih banyak program dan inisiatif akan dilaksanakan dalam memastikan Malaysia terus menjadi tumpuan pelancong seluruh dunia.

Beliau berkata selain negara-negara serantau, Kementerian Pelancongan, Seni dan Budaya (MOTAC) dan Tourism Malaysia juga mengenal pasti tumpuan pasaran melibatkan negara Timur Tengah, China, India dan juga Eropah.

Katanya, kekayaan alam semula jadi dan keindahan Sabah, Sarawak serta negeri-negeri lain turut menarik kedatangan pelancong dari China, Taiwan dan Korea.


Kutipan hasil kerajaan catat peningkatan 8.9 peratus – PM

KUALA LUMPUR, 13 Dis – Kutipan hasil kerajaan Persekutuan mencatatkan peningkatan sebanyak 8.9 peratus kepada RM210.4 bilion manakala jumlah perbelanjaan meningkat 4.9 peratus kepada RM307.6 bilion sehingga November 2021, kata Perdana Menteri Datuk Seri Ismail Sabri Yaakob.

Beliau berkata, Jawatankuasa Dasar Fiskal (FPC) yang bermesyuarat hari ini berpandangan bahawa semakan semula defisit bagi tahun 2021 iaitu 6.5 peratus daripada Keluaran Dalam Negara Kasar (KDNK) akan dapat dicapai dan Kementerian Kewangan akan terus memantau prestasi dan perkembangan ini.

“Berdasarkan prospek pemulihan ekonomi yang lebih baik bagi tahun 2022 serta langkah-langkah Bajet 2022, defisit fiskal disasarkan berkurang kepada 6 peratus daripada KDNK,” katanya dalam satu kenyataan akhbar selepas mempengerusikan mesyuarat FPC ke-3 itu, hari ini.

Turut hadir pada mesyuarat itu ialah Menteri Kewangan Tengku Datuk Seri Zafrul Tengku Abdul Aziz, Menteri di Jabatan Perdana Menteri (Ekonomi), Datuk Seri Mustapa Mohamed, Ketua Setiausaha Negara Tan Sri Mohd Zuki Ali, Ketua Setiausaha Perbendaharaan Datuk Asri Hamidin @ Hamidon dan Gabenor Bank Negara Malaysia, Tan Sri Nor Shamsiah Mohd Yunus.

Ismail Sabri berkata, inisiatif pembaharuan institusi terutamanya pelaksanaan Akta Tanggungjawab Fiskal (FRA), Strategi Hasil Jangka Sederhana (MTRS) dan Kajian Perbelanjaan Awam (PER) merupakan langkah dasar utama dalam menyokong usaha ini.

Menurutnya, dalam jangka sederhana kerajaan kekal komited terhadap sasaran defisit seperti yang digariskan bawah Rancangan Malaysia Kedua Belas (RMKe-12) iaitu 3.5 peratus berbanding KDNK pada 2025.

“Ke arah ini, Jawatankuasa telah meneliti beberapa cadangan yang akan menambah baik kedudukan kewangan negara dan kemampanan fiskal setelah ekonomi kembali ke trajektori pertumbuhan sebelum pandemik COVID-19 melanda negara,” katanya.

Melangkah ke hadapan, Perdana Menteri berkata, agenda pemulihan yang mampan akan diselaraskan dengan inisiatif di bawah RMKe-12 (RMKe-12) dan kesemua usaha ini bertumpu kepada pembangunan teknologi tinggi, inovasi dan kemampanan dalam sektor berpotensi pertumbuhan tinggi yang dirangka bagi memangkin ekonomi inklusif dan berdaya saing untuk manfaat seluruh Keluarga Malaysia.


RTM siar dokumentari istiadat perkahwinan diraja Agong, Permaisuri esok

KUALA LUMPUR 5 Mac – Radio Televisyen Malaysia (RTM) akan menyiarkan satu dokumentari mengenai istiadat Majlis Perkahwinan Diraja antara Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah, esok.

RTM dalam kenyataan semalam memaklumkan dokumentari bertajuk ’35 Tahun Menyulam Kasih-Dari Polo Ke Peterana’ itu berkongsi paparan 35 tahun yang lalu mengenai istiadat majlis perkahwinan diraja Seri Paduka berdua yang berlangsung pada Mac 1986.

Siaran itu menerusi tiga saluran TV RTM di TV1 dan Berita Ehwal Semasa (BES) masing-masing pada 9 malam serta TV Okey pada 8 malam.

“Bagi mereka yang tidak sempat menonton di televisyen, anda berpeluang menontonnya menerusi portal online, RTM Klik (rtmklik.rtm.gov.my) dan RTM Mobile,” menurut kenyataan itu.


Banjir semakin pulih, hanya satu PPS beroperasi di Terengganu

Menurut Sekretariat Jawatankuasa Pengurusan Bencana Negeri Terengganu, seramai 53 orang daripada 12 keluarga masih di PPS Masjid Kampung La di Besut, kekal seperti semalam.

Semua mangsa berkenaan dijangka berada di PPS itu untuk tempoh yang lama berikutan kebanyakan rumah mereka rosak sepenuhnya akibat dihanyutkan arus banjir.

Sementara itu, jumlah penduduk di Sabah yang terkesan dengan fenomena air pasang besar dan ditempatkan di PPS Sekolah Kebangsaan Sungai Anib 2, Sandakan berkurang kepada 652 orang daripada 113 keluarga pagi ini berbanding 688 orang daripada 121 keluarga, malam tadi.

Jabatan Meteorologi (MetMalaysia) sebelum ini menasihatkan penduduk di negeri-negeri Pantai Timur agar kekal berwaspada walaupun situasi bencana itu semakin pulih, berikutan hujan lebat berterusan masih berpotensi berlaku kerana Monsun Timur Laut belum berakhir hingga Mac 2023. – BERNAMA


Malaysia akan tingkat pengeluaran minyak sawit tahun ini susulan pengambilan lebih ramai pekerja asing

NEW DELHI, 22 Feb – Malaysia akan meningkatkan pengeluaran minyak sawitnya tahun ini berikutan penurunan 5.0 peratus tahun lepas ekoran kekurangan tenaga kerja yang disebabkan pandemik dengan usaha pengambilan lebih ramai pekerja asing.

Beribu-ribu pekerja baharu bagi sektor perladangan akan diambil bekerja dari Bangladesh, India dan Indonesia untuk menampung kekurangan tenaga kerja ketika permintaan terhadap minyak sawit Malaysia terus meningkat.

“Malaysia akan dapat membekalkan lebih banyak minyak sawit (ke pasaran luar negara) apabila isu kekurangan tenaga kerja ini selesai ditangani. Kita merancang membawa masuk 32,000 lagi pekerja asing.

“Permohonan daripada majikan sedang diproses,” kata Menteri Perusahaan Perladangan dan Komoditi Datuk Zuraida Kamaruddin kepada Bernama dalam satu temu bual, di sini, hari ini.

Pengeluaran minyak sawit Malaysia susut kepada 18.1 juta tan metrik daripada 19.1 juta tan metrik pada 2020 apabila penutupan sempadan akibat penularan COVID-19 telah menjejaskan usaha pengambilan pekerja asing.

Semasa perbincangan pada Isnin dengan Menteri Negeri bagi Hal Ehwal Luar India V. Muraleedharan, Zuraida memaklumkan bahawa terdapat peningkatan permintaan terhadap pekerja asing dalam industri perladangan Malaysia.

Sebuah projek bernilai RM60 juta secara kerjasama dengan Mechanisation and Automation Research Consortium of Oil Palm (MARCOP) diluluskan tahun lepas untuk menyediakan penyelesaian automasi dalam tempoh tiga hingga lima tahun akan datang.

Mengulas mengenai perdagangan komoditi dengan India, Zuraida berkata terdapat skop bagi syarikat India dan Malaysia untuk menubuhkan usaha sama bagi produk hiliran berasaskan minyak sawit.

Menurutnya, meskipun India dijangka membeli lebih banyak minyak sawit Malaysia bagi menampung permintaan penggunaan domestiknya, syarikat dari kedua-dua negara boleh mempelbagaikan hubungan perdagangan menerusi kerjasama dalam teknologi dan produk baharu bagi pasaran serantau yang lebih meluas.

Sementara itu Zuraida mempelawa wakil daripada persatuan perdagangan dan syarikat India untuk menyertai Pameran dan Seminar Agri-Komoditi Antarabangsa Malaysia yang dianjurkan di Kuala Lumpur pada Jun dan meneroka bidang khusus projek perniagaan dengan rakan sejawatan mereka dari Malaysia. – BERNAMA


Treler rempuh perancah besi punca jejambat SUKE runtuh

AYER KEROH 3 Mac – Jejambat yang runtuh sehingga mengakibatkan sekurang-kurangnya lima individu terperangkap dalam kejadian di Lebuh Raya Bertingkat Sungai Besi-Ulu Kelang (SUKE), berhampiran Desa Tun Razak, di sini, petang tadi dipercayai berpunca daripada kemalangan melibatkan sebuah treler yang merempuh perancah besi di lebuhraya berkenaan.

Perkara itu disahkan pemaju projek pembinaan SUKE, Projek Lintasan Sungai Besi – Ulu Klang Sdn Bhd dalam satu kenyataan yang dikeluarkan hari ini.

“Bagi mendapatkan maklumat terkini atau menghantar maklumbalas, orang ramai diminta berhubung dengan saluran komunikasi SUKE menerusi talian hotline 1 300 88 9922 atau melayari laman Facebook melalui Facebook PROLINTAS Highways dan Twitter @mySUKEofficial,” katanya.

Dalam kejadian pada jam 6 petang itu, sebuah van kilang yang membawa lima individu terperangkap dalam runtuhan jejambat projek lebuh raya berkenaan.


Lepasan universiti digalak sertai program pembelajaran sepanjang hayat- KPT

BUKIT MERTAJAM 10 April. – Pelajar lepasan universiti yang masih menganggur digalakkan menyertai Program Pembelajaran Sepanjang Hayat (PSH) ditawarkan di Kolej Komuniti di seluruh negara agar mereka dapat menambah ilmu mereka dalam usaha untuk mendapat pekerjaan.

Timbalan Menteri Pengajian Tinggi Datuk Dr Mansor Othman berkata, usaha itu secara tidak langsung meningkatkan kemahiran individu dari segi teknikal dan keusahawanan.

“Ilmu keusahawanan sangat penting untuk seseorang itu meneruskan hidup apabila kehilangan pekerjaan dan sebagainya,” katanya kepada pemberita selepas merasmikan Program Jelajah Malaysia Prihatin dan melancarkan program Keusahawanan dan Pembudayaan Komuniti Inovatif (KPKI) menerusi Teknologi Laser di Kolej Komuniti Seberang Jaya hari ini.

Beliau berkata PSH yang diperkenalkan sejak tahun 2002 merupakan kursus jangka pendek yang menawarkan pelbagai kemahiran kepada orang ramai, dan sehingga 31 Disember 2020, bilangan penyertaan PSH mencecah 2,968,966 peserta dengan penawaran 141,624 kursus.

Katanya tahun lalu PSH telah disertai oleh 1,289 Orang Kurang Upaya (OKU), 1,583 ibu tunggal, 20,375 dari golongan miskin tegar, 47,590 orang belia, 2,711 warga emas dan 382 daripada komuniti orang asli.

Antara kursus kemahiran yang mempunyai penyertaan tertinggi pada tahun 2020 adalah katering dan sajian, komputer dan teknologi maklumat, pembangunan diri dan motivasi, grafik dan multimedia, perniagaan dan keusahawanan, jahitan dan pakaian, kecantikan dan dandanan, program industri, kerohanian dan keagamaan serta elektrik dan elektronik.

“Selain PSH, kita juga memperkenalkan Pendidikan Islam Sepanjang Hayat (PISH) pada tahun 2014. Program ini kita perkenalkan kepada pelajar-pelajar di sekolah agama dengan tujuan yang sama, iaitu untuk meningkatkan kebolehpasaran mereka,” katanya.

Sementara itu, Mansor berkata sebagai permulaan, 12 orang belia komuniti Nibong Tebal telah mengikuti kursus penghasilan cenderamata menggunakan pemotong laser berkenaan dengan peserta mempelajari teknik dan cara penggunaan mesin itu untuk memulakan perniagaan mereka sendiri.

“Pihak kolej bercadang untuk melatih lebih ramai peserta pada masa akan datang. Di samping itu, kemudahan mesin ini akan turut dibuka kepada pelajar sekolah di kawasan setempat bagi tujuan penghasilan produk-produk inovasi yang lebih kreatif dan inovatif,” katanya.


15 cedera selepas bas ekspres terbabas di bahu jalan selepas Terowong Menora

IPOH 4 April. – Seramai 15 orang termasuk seorang pemandu cedera apabila bas ekspres dinaiki mereka dipercayai terbabas ke bahu jalan di Kilometer (KM) 265 Lebuhraya Utara Selatan, berdekatan Terowong Menora arah selatan di sini, awal pagi tadi.

Ketua Balai Bomba dan Penyelamat (BBP) Meru Shahrudi Muhamad Halil berkata pihaknya menerima maklumat mengenai kejadian melibatkan 12 lelaki dan tiga perempuan berusia antara 14 hingga 59 tahun itu pada 2.22 pagi.

“Kami segera mengerahkan seramai 16 anggota dan pegawai dari BBP Meru dan bantuan dari BBP Ipoh ke lokasi kejadian bagi kerja-kerja menyelamat,” katanya ketika dihubungi Bernama di sini hari ini.

Beliau berkata setibanya di lokasi kejadian, pihaknya mendapati kemalangan melibatkan sebuah bas ekspres yang terbabas dan terbalik ke dalam longkang di sebelah laluan jalan dan terdapat dua mangsa yang cedera parah.

Shahrudi berkata anggota bomba telah membantu mengeluarkan mangsa dan memberi rawatan awal sebelum kesemua mangsa dibawa oleh ambulans ke Hospital Raja Permaisuri Bainun, Ipoh untuk menerima rawatan lanjut.


Peng Soon kembali ke pangkuan BAM

KUALA LUMPUR, 7 Dis – Sehari selepas membuat keputusan ‘berpisah’ dengan Goh Liu Ying, pemain beregu campuran negara Chan Peng Soon mengesahkan beliau kembali menyertai skuad kebangsaan di Akademi Badminton Malaysia (ABM).

Presiden Persatuan Badminton Malaysia (BAM) Tan Sri Mohamad Norza Zakaria berkata setelah berbincang dengan teliti, pihaknya sepakat untuk menyerap pemain berusia 33 tahun itu dengan objektif memperkukuh beregu campuran serta melaksanakan peranan pembimbing kepada skuad remaja negara.

“Kami gembira dapat mengambil pemain yang ada banyak pengalaman dan kelayakan ke dalam pasukan. Dalam permohonannya, beliau menyatakan hasrat untuk layak ke Sukan Olimpik Paris 2024 dan menyatakan tekadnya memainkan peranan sebagai mentor kepada pemain remaja,” katanya dalam kenyataan hari ini.

Justeru, Mohamad Norza berharap Peng Soon dapat berkongsi pengalaman berharga dimilikinya dengan barisan pemain muda dan yakin kualiti yang dimiliki pemain itu mampu melengkapkan keperluan pemain muda di akademi berkenaan.

Pada Dis 2018, gandingan Peng Soon-Liu Ying yang juga pemenang pingat perak Sukan Olimpik Rio 2016 telah menyerahkan surat peletakan jawatan mereka sebagai pemain kebangsaan.

Sementara itu, Peng Soon berkata beliau berasa janggal apabila tidak lagi bergandingan dengan Liu Ying, setelah 13 tahun mengharungi naik turun dalam sukan badminton.

“Ia satu perkara yang menyedihkan untuk berpisah dengan Liu Ying dan saya sedang membiasakan diri kerana sudah 13 tahun bergandingan dengannya dalam gelanggang,” katanya kepada Bernama.

Keputusan untuk berpisah itu datang selepas prestasi merosot di Tokyo 2020 menyaksikan pasangan negara itu tersingkir awal, serta faktor kepenatan menjadi isu utama perpisahan gandingan itu.

Ditanya mengenai pengalaman manis sepanjang bergandinan dengan Liu Ying, pemain berasal dari Pulau Pinang itu berkata memenangi pingat perak Sukan Olimpik di Rio adalah kenangan paling indah yang tidak akan dilupakan.

“Kami gagal, kami berjaya dan kami maju bersama. Terima kasih semua yang sentiasa menyokong saya dan Liu Ying serta sentiasa bersama sepanjang 13 tahun penglibatan kami dalam sukan badminton,” katanya.

Terdahulu, Liu Ying dalam hantaran di laman Facebook berkata mereka telah menarik diri daripada menyertai Kejohanan Dunia 2021, enam hari sebelum kejohanan yang akan berlangsung 12 hingga 19 Dis di Huelva, Sepanyol.

Menurut Liu Ying, 32, faktor umur, tahap kecergasan dan peningkatan kes COVID-19 di seluruh dunia menjadi faktor utama mereka memutuskan untuk menarik diri.

Dengan penarikan diri itu, Jelajah Dunia Akhir BWF 2021 adalah aksi terakhir buat pasangan beregu campuran profesional negara yang menyaksikan mereka tewas di separuh akhir kepada pemain Thailand Dechapol Puavaranukroh-Sapsiree Taerattanachai 21-8, 21-18.

Selain pingat perak Sukan Olimpik Rio, Peng Soon-Liu Ying yang mula bergandingan pada 2009 meraih 12 gelaran juara di pentas antarabangsa termasuk pingat emas acara berpasukan campuran di Sukan Komanwel 2010 di New Delhi, pingat gangsa pada edisi 2018 di Gold Coast dan pernah menghuni ranking ketiga dunia pada 2013.- BERNAMA


8.8 juta dos vaksin COVID-19 diberikan setakat semalam- Dr Adham

KUALA LUMPUR 4 Julai – Sebanyak 8,800,700 dos vaksin telah diberikan kepada penduduk negara ini setakat semalam menerusi Program Imunisasi COVID-19 Kebangsaan, kata Menteri Kesihatan Datuk Seri Dr Adham Baba.

Lima negeri yang mencatatkan penerimaan kedua-dua dos tertinggi ialah Selangor dengan 342,677 orang diikuti Sarawak (278,528); Johor (266,779); Kuala Lumpur (232,170) dan Sabah (225,690).


Ahli majlis perlu efektif selesai masalah rakyat – Exco

AYER KEROH 25 Jun – Ahli Majlis setiap Pihak Berkuasa Tempatan (PBT) perlu lebih efektif dalam memastikan segala keperluan dan permasalahan rakyat dapat ditangani dengan segera.

Exco Kanan Perumahan, Kerajaan Tempatan, Saliran, Perubahan Iklim dan Pengurusan Bencana negeri, Datuk Rais Yasin berkata, justeru itu Ahli Majlis perlu melengkapkan diri dengan pengetahuan berkaitan dasar serta perundangan PBT.

Beliau berkata demikian pada sidang media selepas merasmikan Mesyuarat Agung Persatuan Pihak Berkuasa Tempatan Malaysia (MALA) Ke-22 di sebuah hotel, di sini, semalam.

Hadir sama, Ketua Pengarah, Jabatan Kerajaan Tempatan, KPKT, Datuk Mohd Fadzli Mohd Kenali; Presiden MALA merangkap Datuk Bandar Majlis Bandaraya Pulau Pinang, Datuk Ir. P.A. Rajendran dan Timbalan Presiden MALA merangkap Datuk Bandar Majlis Bandaraya Melaka Bersejarah (MBMB), Datuk Shadan Othman.

“MALA aktif menjalankan pelbagai program tahunan seperti sukan, inovasi, lawatan dan perkongsian antara PBT termasuk di peringkat global melalui platform antrabangsa.

“Persatuan ini juga sentiasa bekerjasama dalam program kebajikan, bukan sahaja membantu PBT dalam negeri malah seluruh Malaysia termasuk ahlinya sendiri,” katanya.

Pada program sama, turut diadakan majlis menandatangani Memorandum Persefahaman (MoU) Pengurusan Infrastruktur di Dalam Kawasan Bandaraya Melaka Bersejarah bersama pihak ‘The Institution of Engineers Malaysia’ dan Universiti Malaya.


Hentikan provokasi – Ka Siong

AYER MOLEK 5 Jan. – Masyarakat diminta agar tidak membangkitkan isu perkauman yang dikhuatiri akan menjejaskan keharmonian masyarakat berbilang kaum, agama dan bangsa di negara ini.

Presiden MCA, Datuk Seri Wee Ka Siong berkata, ia termasuklah memaparkan gambar serta karikatur yang boleh dikaitkan dengan sensitiviti negara seperti yang berlaku akhir-akhir ini.

Beliau yang juga Menteri Pengangkutan berkata, semua pihak perlu memahami serta patuh kepada peraturan dan undang-undang negara dengan menolak sebarang bentuk provokasi melampau demi menjaga hubungan rakyat di seluruh negara.

“Perlu ada komunikasi yang berkesan. Mungkin pada orang lain ia tidak anggap isu itu sensitif (namun) pada orang lain pula kata sebaliknya.

“Dalam masyarakat majmuk, masing-masing termasuk sesama kaum mempunyai pandangan berbeza dan kita perlu elak untuk membangkitkan isu sensitif itu,” katanya selepas menghadiri majlis pecah tanah Pembangunan Litar Latihan Ujian Memandu, di Akademi Jabatan Pengangkutan Jalan (JPJ), Tiang Dua di sini, hari ini.

Beliau berkata demikian bagi mengulas insiden sebuah restoran di Georgetown, Pulau Pinang yang didapati menghias dua premisnya dengan kertas dinding memaparkan elemen komunisme dan pemimpin komunis.

Selain Pulau Pinang, sebuah premis perniagaan di Melaka iaitu di Jalan Jonker turut diserbu kerana didapati menggantung 18 gambar mirip pemimpin Parti Komunis China, Mao Zedong pada Ahad lalu.


Melaka sasar sejuta pelancong – Jailani

AYER KEROH 13 Okt – Exco Pelancongan, Datuk Muhammad Jailani Khamis meletakkan sasaran sejuta pelancong akan datang ke Melaka sebelum 2021 melabuhkan tirainya, Disember depan.

Katanya, walaupun sebelum ini kerajaan negeri menyasarkan 5.6 juta pelancong ke Melaka sepanjang tahun ini, namun ia terpaksa ditukar kepada jumlah lebih relevan berikutan situasi pandemik COVID-19 yang kembali memuncak sejak awal tahun lalu.

Beliau bagaimanapun yakin sektor pelancongan di negeri ini kembali pulih dan mampu merekodkan lebih 5.6 juta pelancong pada tahun hadapan bertitik tolak daripada pelan pemulihan dan peralihan fasa endemik yang diumumkan kerajaan.

“Alhamdulillah, baru sahaja pengumuman rentas negeri diumumkan kita sudah merekodkan pemulihan sektor pelancongan sehingga 45 peratus dan saya yakin jika beralih ke Fasa 4 Pelan Pemulihan Negara (PPN) nanti kita boleh mencapai sehingga 90 peratus pemulihan.

“Diharap menjelang akhir tahun ini kita dapat mencapai sasaran sejuta pelancong dan kalau bonus mungkin boleh mencapai sejuta lebih atau dua juta pelancong.

“Insya-Allah jika segala perancangan berjalan lancar, pelancongan Melaka kembali pulih tahun depan yang mana saya yakin kita mampu capai sasaran lebih 5.6 juta pelancong,” katanya.

Beliau berkata demikian dalam sidang media di Pejabat Bahagian Promosi Pelancongan (BPP) Melaka di Kota Cemerlang, di sini yang turut dihadiri Pengurus Besar BPP Sa’ari Basiron.

Mengulas pembukaan semula pelancongan di Melaka bermula minggu ini, Muhammad Jailani berkata, pihaknya bukan sahaja bersedia dengan segala prosedur operasi standard (SOP), bahkan mengambil inisiatif mempamerkan jadual sanitasi di semua premis pelancongan.

“Saya tak tahu prosedur di negeri lain, tetapi di Melaka saya mahu perkara ini dipatuhi semua yang mana semua premis perlu memperuntukkan sekurang-kurangnya 30 minit untuk kerja pembersihan dan sanitasi.

“Ini dilakukan bukan sahaja demi keselamatan pengunjung, tetapi juga operator, pekerja premis dan orang ramai bagi memastikan tiada penularan COVID-19 di kawasan pelancongan,” katanya lagi.

Dalam pada itu, Muhammad Jailani berkata, pihaknya juga akan memperkenalkan pelbagai slogan baharu dalam usaha menarik kehadiran pengunjung, sekali gus merancakkan sektor pelancongan Melaka.


‘Syukur boleh niaga semula’ – peniaga

TELOK MAS 22 Ogos – Rata-rata pengusaha sektor ekonomi yang boleh beroperasi semula bermula hari ini menarik nafas lega dengan kebenaran diberikan itu.

Tinjauan MHI ke beberapa salun, kedai gunting rambut serta pusat cuci kenderaan mendapati mereka gembira mendengar pengumuman dibenarkan operasi semula dan tidak sabar menerima pelanggan.

“Syukur alhamdulillah walaupun kita cuba perlahan-lahan untuk hadap pandemik ini, pada masa sama kita ikhtiar supaya pekerja sedia ada dapat terus bekerja dan tiada yang diberhentikan.

“Bila semalam kata boleh kita nak tengok juga apa lagi syaratnya, yang pasti pelanggan wajib dua dos selepas 14 hari suntikan.

“Kita juga pastikan prosedur operasi standard (SOP) dipatuhi dengan sediakan tempat menunggu yang terbuka dan penjarakan sosial, pelanggan perlu tunjuk sijil digital mereka telah lengkap dua dos,” katanya yang mengusahakan kedai itu selama enam tahun.

“Kali ketiga ni paling lama dekat empat bulan tak operasi, kita memang terkesan terutama dua pekerja saya yang sepenuh masa kerjanya gunting rambut sahaja.

“Syukur dapat buka balik, pekerja memang bergelut dan harap ni kali terakhir tutup dan lepas ni dapat buka sampai bila-bila,” katanya kepada MHI.

“Kita tak galak pelanggan ke rumah sebab bahaya, jadi bila kedai dah buka saya sendiri akan pakai sarung tangan, pelitup muka, apron dan lakukan sanitasi pada setiap pelanggan,” katanya yang mempunyai kedai gunting rambut di Serkam.

“Hari pertama buka ni memang saya dah buat persediaan dengan memastikan segala SOP dipatuhi, pelanggan juga diharap dapat beri kerjasama semasa datang kedai,” katanya yang mengusahakan kedai Busana Aissyah hampir 10 tahun.


Olimpik 2020: Strategi jadi penentu ’emas’ keirin

JAGUH lumba basikal trek, Datuk Azizulhasni Awang mampu menghadiahkan kilauan pingat emas buat kontinjen Malaysia pada Sukan Olimpik Tokyo 2020 di Velodrom Izu, memetik sumber portal Sinar Harian sebentar tadi.

Pengurus pasukan, Datuk Ashakari Abu Noor percaya Azizulhasni dan rakan sepelatihnya, Muhammad Shah Firdaus Sahrom mempunyai pelan tersendiri bagi merealisasikan misi meraih emas sulung Olimpik.

“Saya percaya seluruh rakyat Malaysia menjerit melihat Azizulhasni dan Shah Firdaus beraksi di Velodrom Izu ketika mereka beraksi dalam acara pecut sejak dua hari lalu.

“Saya juga yakin rakyat Malaysia tidak putus berdoa agar Azizulhasni dan Shah Firdaus berjaya membawa pulang pingat emas Sukan Olimpik di Tokyo nanti.

“Paling penting, mereka dapat ikut taktikal jurulatih, John Beasley. Jika semuanya ikut perancangan, insya-ALLAH tak mustahil emas mampu dibawa pulang,” katanya kepada Sukan Sinar pada Jumaat.

Ashakari percaya acara keirin merupakan platform buat Azizulhasni dan Shah Firdaus memperagakan kekuatan sebenar mereka selepas masing-masing terkandas di pusingan ketiga acara pecut pada Khamis.

“Sejak awal, kita memang tekan dan fokus kepada acara keirin. Namun, mereka tetap beraksi dengan baik dalam acara pecut. Shah Firdaus sekalipun tampil kali pertama, tapi mampu mara sehingga pusingan ketiga.

“Pencapaian ini sangat membanggakan. Bukan mudah untuk melakar kejayaan seumpama itu pada Sukan Olimpik. Saya berharap dia mampu membuktikan sesuatu dalam acara keirin nanti,” katanya.

Azizulhasni yang tampil kali keempat di pentas Olimpik selepas edisi Beijing 2008, Olimpik London 2012 dan Olimpik Rio 2016 melakar sejarah apabila membawa pulang pingat gangsa menerusi acara keirin di Rio.


Polis Dungun kesan individu pandu kereta lawan arus

KUALA TERENGGANU, 16 April – Polis sedang mengesan seorang individu memandu sebuah kereta berwarna kelabu secara melawan arus di jalan utama Kuala Terengganu-Kuantan dekat Dungun seperti dalam video yang tular di sosial media sejak semalam.

Ketua Polis Daerah Dungun Superintendan Baharudin Abdullah berkata lokasi kereta dalam video tersebut dikesan berlaku antara jalan dari Kampung Kuala Abang ke persimpangan Tanjung Jara.

“Kita telah menghubungi individu yang memuat naik video ini di Facebook untuk mendapatkan maklumat lanjut kerana perbuatan ini sangat berbahaya kepada pengguna jalan raya yang lain.

Baharuddin berkata model dan nombor pendaftaran kereta tersebut masih belum dapat dikenal pasti namun berdasarkan pemantauan awal di Facebook, kejadian dipercayai berlaku pada 7 pagi semalam.- BERNAMA


Tiada satu pun Ordinan Darurat bertujuan bolehkan PM kekal berkuasa- Muhyiddin

PUTRAJAYA 1 Mac. – Perdana Menteri Tan Sri Muhyiddin Yassin hari ini menegaskan tidak ada satu pun ordinan yang diperkenalkan di bawah Proklamasi Darurat bertujuan membolehkan perdana menteri kekal berkuasa selama-lamanya.

“Inilah kali pertama dalam sejarah negara kita, darurat mempunyai tempoh tamat… saya sedar dan saya faham maksud demokrasi,” katanya pada majlis Amanat Perdana Setahun Malaysia Prihatin yang disiarkan secara langsung menerusi platform media hari ini.

Muhyiddin berkata sejak darurat berkuat kuasa, Yang di-Pertuan Agong telah memasyhurkan tiga ordinan, iaitu Ordinan Darurat (Kuasa-Kuasa Perlu) 2021, Ordinan Darurat (Standard Minimum Perumahan, Penginapan dan Kemudahan Pekerja) (Pindaan) 2021 dan Ordinan Darurat (Pencegahan dan Pengawalan Penyakit Berjangkit) (Pindaan) 2021.

Beliau berkata kesemua ordinan itu bertujuan membolehkan kerajaan menangani pandemik COVID-19 dengan lebih cekap dan berkesan, termasuk menambah baik pengurusan penginapan pekerja asing yang menjadi antara punca utama penularan COVID-19 dalam negara.

Beliau berkata dengan adanya Proklamasi Darurat, kesemua ordinan itu dapat dimasyhurkan dalam tempoh yang singkat tanpa perlu melalui proses di Parlimen yang kebiasaannya mengambil masa yang lama.

“Yang di-Pertuan Agong juga telah melantik sebuah Jawatankuasa Khas Bebas yang turut dianggotai oleh ahli-ahli Parlimen pembangkang untuk meneliti keadaan darurat di negara ini dan membuat perakuan sama ada darurat boleh ditamatkan lebih awal atau sebaliknya,” kata perdana menteri.

Dalam pada itu beliau meminta pihak yang berkenaan agar memberikan ruang kepada kerajaan untuk menumpukan sepenuh perhatian kepada usaha mengawal penularan pandemik tersebut.

Katanya, apabila masalah COVID-19 telah dapat diatasi, beliau sendiri akan menasihati Yang di-Pertuan Agong untuk membubarkan Parlimen supaya pilihan raya boleh diadakan.

“Seperti mana yang saya telah tegaskan berulang kali, saya menjunjung perlembagaan dan prinsip demokrasi… fokus utama kerajaan pada masa ini ialah memacu negara mengharungi krisis kesihatan dan ekonomi yang sedang dihadapi.

“Apabila pandemik ini berakhir yang saya harap berlaku dalam masa terdekat, saya akan menasihati Yang di-Pertuan Agong untuk membubarkan Parlimen… sehingga tiba saat itu, saya dan jemaah menteri akan terus melaksanakan tugas dan tanggungjawab kami sedaya upaya kami,” katanya.


Terap prinsip Rukun Negara sejak kecil – KM

BUKIT BARU 24 November – Kerajaan Negeri berharap pendidikan awal mengenai Rukun Negara diterapkan sejak kecil kepada anak-anak bagi memastikan mereka menjadi pelapis pemimpin negara di masa hadapan.

Ketua Menteri Datuk Seri Utama Sulaiman Md Ali berkata, pendidikan awal tentang prinsip itu perlu seiring dengan semangat cinta, kasih dan sayang kepada negara.

“Kanak-kanak adalah masa depan negara, mereka perlu dapat didikan awal sejak kecil sehingga usia 18 tahun, mereka harus digerakkan dengan semangat cinta, kasih dan sayang kepada negara yang ada dalam prinsip Rukun Negara.

“Saya yakin kalau mereka ini didedahkan di peringkat awal tentang Rukun Negara, anak-anak ini esok akan menjadi pewaris pemimpin dan akhirnya negara ini akan lebih aman, tenteram, makmur dan sejahtera pada masa hadapan,” katanya.

Beliau berkata demikian pada sidang media selepas merasmikan Sambutan Hari Kanak-Kanak Peringkat Negeri Melaka Tahun 2022 di Rumah Kasih Tun Abdul Aziz Durian Daun, di sini hari ini.

Hadir sama Exco Hal Ehwal Wanita, Pembangunan Keluarga dan Kebajikan negeri, Datuk Kalsom Noordin dan Pengarah Jabatan Kebajikan Masyarakat (JKM) Melaka, Burhanuddin Bachik.

Jelasnya, menurut bancian penduduk Malaysia bagi tahun 2021 oleh Jabatan Perangkaan Malaysia, menunjukkan bahawa 28.1 peratus daripada 32.6 juta keseluruhan penduduk Malaysia adalah terdiri daripada kanak-kanak.

“Sejumlah 9.23 juta kanak-kanak terdiri daripada 4.77 juta kanak-kanak lelaki dan 4.46 juta kanak-kanak perempuan, ini merupakan kumpulan yang fragile dan terdedah kepada pelbagai perkara yang boleh ganggu fizikal, mental dan emosi mereka.

“Jaadi asas membina jati diri, asas membina pelajar mesti diterapkan daripada awal supaya kita menjadi satu bangsa yang berjaya di masa hadapan,” katanya.


Muhyiddin pilih Melaka negeri kedua adakan sesi dialog

BANDA HILIR 21 Okt. – Pengerusi Majlis Pemulihan Negara (MPN), Tan Sri Muhyiddin Yassin hari ini mengadakan sesi libat urus bersama pemain industri sektor ekonomi dan sosial negeri Melaka.

Program yang diadakan di Hotel Hatten Melaka itu antara lain merangkumi sesi pendampingan dan dialog bersama pemain industri yang terjejas sejak pandemik COVID-19 melanda negara.

Hadir sama, Exco NGO, Pembangunan Belia dan Sukan Negeri Datuk Wira Mohd Rafiq Naizamohideen dan Ketua Polis Melaka Datuk Wira Abdul Majid Mohd Ali.


Usul undi percaya, pelantikan Speaker tumpuan hari pertama persidangan Dewan Rakyat

KUALA LUMPUR, 19 Dis – Pembentangan usul undi percaya dan pelantikan Yang Dipertua Dewan Rakyat baharu antara tumpuan hari pertama persidangan Parlimen bagi Kerajaan Perpaduan diterajui Perdana Menteri Datuk Seri Anwar Ibrahim.

Pembentangan usul undi percaya bagi keabsahan pelantikan Anwar yang mengangkat sumpah jawatan pada 24 Nov sebagai Perdana Menteri ke-10, terkandung pada nombor lapan Aturan Urusan Mesyuarat.

Ia bertujuan membuktikan beliau mendapat sokongan Ahli Parlimen bagi memimpin kerajaan baharu selepas keputusan Pilihan Raya Umum ke-15 (PRU15) menyaksikan tiada parti atau gabungan politik mendapat majoriti mudah.

Mesyuarat Pertama Penggal Pertama Parlimen ke-15 berlangsung dua hari bermula hari ini, juga bakal menyaksikan Ahli-ahli Dewan Rakyat yang menang pada PRU15 mengangkat sumpah selain pemilihan Timbalan-Timbalan Yang Dipertua Dewan Rakyat.

Menurut Aturan Urusan Mesyuarat, pemilihan Yang Dipertua Dewan Rakyat dan Timbalan-Timbalan Yang Dipertua Dewan Rakyat terkandung pada urutan nombor dua dan lima.

Pada 2 Dis, media melaporkan Tan Sri Azhar Azizan Harun mengesahkan akan mengosongkan kedudukannya sebagai Yang Dipertua Dewan Rakyat sebelum Parlimen bersidang.

Menurut laporan media, Ahli Parlimen Sungai Petani Datuk Johari Abdul disebut-sebut menjadi pilihan Pakatan Harapan (PH) sebagai Yang Dipertua Dewan Rakyat menggantikan Azhar manakala Perikatan Nasional (PN) mencalonkan bekas Menteri Dalam Negeri Tan Sri Mohd Radzi Sheikh Ahmad bagi jawatan itu.

Selain itu, Ahli Parlimen Lanang daripada DAP Alice Lau dan Ahli Parlimen Cameron Highlands Ramli Md Nor daripada Barisan Nasional (BN) dilapor dicalonkan bagi jawatan Timbalan Yang Dipertua Dewan Rakyat selain bekas Timbalan Menteri di Jabatan Perdana Menteri (Parlimen dan Undang-undang) Datuk Mas Ermieyati Samsudin dicalonkan PN untuk jawatan sama.

Anwar pada sidang media selepas Mesyuarat Kabinet pertama 5 Dis lepas berkata persidangan Parlimen pertama itu juga akan membentang dan meluluskan peruntukan khas atau bajet mini bagi tujuan membayar emolumen penjawat awam bagi Januari.


Saguhati umrah: Pembukaan akaun Tabung Haji dilanjut sehingga Mac

BANDARAYA MELAKA 15 Feb – Kerajaan bersetuju melanjutkan tempoh pembukaan akaun Tabung Haji sehingga Mac depan bagi pembayaran sagu hati kepada kira-kira 1,000 penerima yang terpaksa membatalkan ibadah umrah.

Menteri di Jabatan Perdana Menteri (Hal Ehwal Agama), Datuk Idris Ahmad berkata, walaupun tarikh awal ditetapkan pembukaan akaun berakhir pada Jumaat ini namun ia akan dilanjutkan bagi membolehkan kesemua penerima yang belum berbuat demikian dapat membuka akaun bagi tujuan pembayaran.

“Saya harapkan mereka yang masih berbaki kira-kira 1,000 orang dapat membuka akaun dengan segera kalau tidak sempat saya minta akan dilanjutkan sehingga Mac depan.

“Saya juga akan arahkan Tabung Haji supaya memberitahu kepada semua pejabat cawangan kalau ada yang nak buka akaun untuk pembayaran ini akan minta disegerakan serta dipermudahkan,” katanya.

Menurut beliau, penetapan pembukaan hanya akaun TH disebabkan kesemua tempat mempunyai cawangan dan ia memudahkan penerima untuk mengambil sagu hati berkenaan.

Mengulas mengenai status penyerapan kira-kira 35,000 Guru KAFA ke jawatan tetap Idris berkata, proses itu masih berjalan dan dalam perbincangan dengan pihak berkaitan.

“Sebenarnya JAKIM di bahagian pendidikan telah berjumpa dengan pemegang taruh dan perkara itu sudah dibincangkan cuma untuk penetapan serta contract of services (COS) ia memerlukan kepada beberapa syarat yang perlu dipenuhi antaranya jam bertugas.

“Jadi itu mungkin ada sedikit kekangan, ertinya kita sudah berbincang dan kita sekakrang ke arah itu cuma waktunya belum diputuskan,” katanya.

Sementara itu, mengulas lanjut beliau berkata, Kerajaan Persekutuan melalui JAKIM sudah melaksanakan beberapa inisiatif dalam memberikan keutamaan kepada kebajikan para Murabbi Ummah antaranya penambahan kuota guru takmir di seluruh negara.

“Pada 2022 terdapat penambahan kuota seramai 1,000 orang menjadikan jumlah keseluruhan seramai 5,000 dan ia membabitkan juga kenaikan peruntukan sebanyak RM10.8 juta setahun dan menjadikan jumlah keseluruhan peruntukan RM54 juta setahun,” katanya.


Jangan hapuskan cuti petugas hadapan – CUEPACS

BUKIT KATIL 13 Ogos – Kongres Kesatuan Pekerja-Pekerja Dalam Perkhidmatan Awam (CUEPACS) meminta kerajaan tidak menghapuskan cuti penjawat awam yang terpaksa bekerja sebagai petugas barisan hadapan sejak mula Perintah kawalan Pergerakan (PKP) pertama tahun lalu.

Presiden CUEPACS, Adnan Mat berkata, permintaan itu antara tiga perkara yang dikemukakan pihaknya kepada kerajaan memandangkan isu pembekuan cuti masih menjadi runggutan dalam kalangan petugas barisan hadapan.

“Oleh itu, kita minta kerajaan tidak menghapuskan cuti penjawat awam bagi tempoh tertentu atau tidak lebih daripada tiga tahun memandangkan cuti mereka dibekukan sejak PKP pertama lagi.

“Petugas hadapan ini sudah bekerja di luar rutin kehidupan biasa mereka dan kita (CUEPACS) sebagai badan yang menjaga kebajikan penjawat awam sudah tentu kita melihat apakah bentuk penambahbaikan yang patut kami kemukakan kepada kerajaan,” katanya ketika ditemui Melaka Hari Ini (MHI) ketika mengadakan lawatan ke Pusat Pemberian Vaksin (PPV) Dewan Tun Ali.

Program itu adalah siri lawatan CUEPACS ke PPV setiap negeri antaranya Kedah, Selangor, Negeri Sembilan, Pulau Pinang, Pahang dan bakal berkunjung ke Terengganu esok.

Menurut Adnan, penjawat awam yang bertugas di barisan hadapan, selain kehilangan rutin kebiasaan hidup sebelum ini, mereka juga terdedah dengan jangkitan COVID-19 dan menjalani tempoh kuarantin malah lebih malang turut kehilangan nyawa.

“Kita minta kerajaan mempertimbangkan kepada mana-mana petugas hadapan yang tidak dapat habiskan cuti supaya dibayar token sebagaimana dipraktikan oleh negara jiran, Singapura.

“Selain itu, cuti yang tidak dihabiskan boleh disimpan dalam bentuk gantian cuti rehat yang melebihi daripada 15 hari sebagaimana biasa,” ujarnya.

Mengenai pembayaran elaun petugas hadapan, katanya, setakat ini, kerajaan telah menepati bayaran elaun yang dijanjikan kepada penjawat awam dan sukarelawan yang terlibat bertugas di barisan hadapan.

“Namun, jika dilihat dari aspek kebajikan petugas hadapan, tidak banyak isu tetapi apa yang penting bagi setengah tempat, mereka masih tidak mendapat cuti,” katanya.

Adnan berkata, CUEPACS turut menghulurkan bantuan kepada mana-mana penjawat awam yang kehilangan nyawa sewaktu bertugas akibat COVID-19 menerusi penubuhan Tabung Fronline Prihatin.

Ujarnya, sejak diperkenalkan tahun lalu, sebanyak RM10 juta telah disalurkan kepada petugas barisan hadapan yang meninggal dunia akibat dijangkiti virus tersebut.